عەبدول موتەڵیب عەبدوڵڵا/ فانتازیای كۆنەپەرستی\nلە كۆمەڵگای تەندروستدا فیكر و كلتور لەسەر بنەمای گەشەكردنی ناوەڕۆكی مەعریفی و ناوەڕۆكی ئایدیۆلۆژی پێشدەكەوێت، مەعریفە بە هۆی پێشكەوتنی زانست، ئایدیۆلۆژیا بەهۆی گەشەی كۆمەڵایەتییەوە... كەچی لە كۆمەڵگای دواكەوتوودا مەعریفەی فیكری هەر ئەوەیە كە هەیە، ئەوەی كە دەگۆڕێت ئایدیۆلۆژیایە، بەپێی بەرژەوەندییەكانی خۆی و بۆشاییەكانەوە دەست بەسەر كلتور و مەعریفەدا دەگرێت. كەواتە ئەوەی كە لە فیكری كۆمەڵگای بنبەستوودا گرنگە مەعریفە و داهێنان و تازەگەری نییە، بەڵكو ئەوەیە كە هەوڵ بدرێت (رابردوو و كەلەپور) زیندوو بكرێتەوە، هەوڵ بدرێت وێناكردنی (كۆن و تەقلیدی) لەلایەن عەقڵەوە بە پەسەند بزانرێت، هەوڵ بدرێت تەسەوری عەقڵی رەوایەتی خۆی لە بۆچوونی (رابردوو و كەلەپور و سوننەتگەراییەوە) وەربگرێت. ئەگەر ئەو شێوەیە لە عەقڵانیەت زاڵبوونی شێوەیەكی ئایدیۆلۆجیا بێ بەسەر ژیاندا، هەژموونی دابونەریتی بنبەستووی كۆمەڵایەتی بێ بەسەر زانستدا، ئەوە پێویستە كۆمەڵگای كوردی بە كۆی دەزگا مەعریفی و كلتوری و ئایدیۆلۆژییەكانییەوە وەك دروستكەری فانتازیای كۆنەپەرستی بخوێنینەوە.\nبە كورتی ئەمڕۆ قسەكردن لە بارەی رەسەنایەتی و بڕوابوون و ناسنامە و ستایل و ناسیونالیزم، قسەكردن لە گەڕانەوە بۆ ئەسڵێكی كۆن و رووداوی یەكەم و كەلەپور و یادەوەری نەتەوە... قسەكردنێكی سیاسییانەی پۆپۆلیستییە بۆ مەسرەفی رۆژانە، هەرگیز پرسیارێكی گرنگی هەڵنەگرتووە، ئەو شێوەیە لە قسەكردن چوارچێوەیەكی فانتازیی لە نێو كلتور و پانتاییە ئەدەبی و هونەری و میدیاكانی كوردی بۆ خۆی بردووە، لە رێگای تێگەیشتن و خۆناسینەوە نا، بەڵكو وەك سروتی گەڕانەوە و ئامادەكردنەوەی رووداوە سەرەتایی و دامەزرێنەرەكان، وەك ئەوەی كۆمەڵگای كوردی بە یەك رۆژ لە دایك بووبێت و یەك رەنگ و دەنگی هەبێت... لە رێگای پەیوەندیكردن بە مەعریفەی ئەویدیكەوە نا، بەڵكو وەك ئەوەی كۆمەڵگای كوردی خاوەنی خودێكی پڕ داهێنان و تۆكمە و جێگیر بێت؟! بەڵام بەشێكی گەورەی گەڕانەوە بۆ رابردوو لە نزیكترین پێناسەیدا پەیوەندی بە فەرامۆشكردنی فیكر و نەبوونی جیهانبینی سەردەمەوە هەیە، وەك چۆن پەیوەندی بە نەبوونی بابەتبووندایە.\nلە پانتایی كلتوری كوردیدا سۆزی گەڕانەوە بۆ رابردوو، هەر تەنها زار قەرەباڵغییەكی گەورەی نەوەیەكی بنبەستووی (رۆشنبیریی/سیاسی) كوردی بەدوای خۆیدا كێش نەكردووە، بەڵكو لە خودی گەڕانەوە بۆ نەریت، نەریت دادەهێنن... نەوەیەك كە هیچ ئامادەییەكی فیكری و مەعریفی لەمڕۆی پڕ لە جیاوازیدا نیشان نەداوە، بۆیە لەبری ئەوەی وەك بكەر دەربكەوێت، دەیەوێ وەك رەمز (رەمزی دەسەڵاتی رابردوو) ئامادەی زەمەنەكان بێت، هەموو ئامادەییەكی رەمزیانەش خۆی لە سەرووی واقیع دادەنێت و هێز و توندوتیژی نەبێت، مەعریفە و گفتوگۆ و بیروڕای جیاواز و دنیابینی جیاواز ناناسێت... دەمەوێ بڵێم دەشێ كۆی ئەو پەڕگیری و توندوتیژی و (قسەكردن لەبری هەمووان) شێوازێكی نادروستانەی دەسەڵاتی سیاسی شكستخواردووی كوردی بێت و بەرەو پانتاییەكانی دیكەی كلتوری دزەی پێكرا بێت! لێرەدا هەوڵدەدەم لە رێگای راڤەكردنی دووری و نزیكی لە (مەرجەع- سەرچاوە-coming back) بڵێم كۆمەڵگای پەرێزخواز و داهێنان پێچەوانەی یەكتر بیر دەكەنەوە، خودێك كە سیستم بە خواستی خۆی لە قالبی دەدا و خۆناسی (خوێندنەوەی خودە بە پێوەری خود) پێچەوانەی یەكتر دەكەونەوە، یەكەمیان داخران بەرهەمدەهێنێ و دووەمیان روو لە كرانەوەیە.\nداهێنان لە دۆزینەوە و نوێكاری و بەرهەمهێنانەوەی بێ سنور بەرجەستە دەبێت، هەمیشە دنیایەكی نوێ و روانینێكی جیاواز و مەعریفەیەكی دیكە دەخاتەوە، بەشێكی گەورەی داهێنان پەیوەندی بە خۆناسین و خەیاڵێكەوە هەیە، كە لە حاڵەتی كرانەوە و جیاوازی و دەرككردندایە، عەقڵێك كە پەیوەندی راستەوخۆی بە ئەویدیكە و زمان و ژینگەی دەرەكییەوە دەكات، بەو مانایەش پەیوەندی داهێنان بە جیهانەوە پەیوەندییەكی دینامكییە و لەسەر گۆڕانكاری و قبوڵكردنی ئەویدیكەی جیاواز و بێ سنوری وەستاوە. داهێنان هەمیشە دەكەوێتە ئەودیوو سنورەكان و چوارچێوەكان و بە شێوەیەكی ستوونی دادەبەزێ و لە قوڵایی فیكر و ئەزموون و دنیابینیدا خۆی واز دەكات، دنیای داهێنان دنیای بەیەكەوە هەڵكردن و هاوژیانی و شیعرییەت و چێژە، دنیای رەنگە جیاوازەكان و هەست و نەستە جیاوازەكان و مرۆڤە جیاوازەكانە، داهێنان بەردەوام دنیا بە شێوەیەكی كتوپڕ بەرهەم دەهێنێتەوە... چەمكی داهێنان بە چەمكی (ئازادی)یەوە بەندە، بەو مانایەی كە سنورەكان ناناسین. چەمكی داهێنان بە چەمكی (خۆشەویستی)یەوە بەندە، بەو مانایەی كە ئەو كاتەی خۆشەویستی دادەهێنرێت، خود بوونی نییە، خود بە توانای دەربڕن و ئەزموونەوە دەلكێ، داهێنان بە زەین و كاری كردەی لە ناكاو، ساتی داهێنان دەكەوێتە دەرەوەی تێگەیشتنی فیكر و ئەزموون و بیرەوەرییەوە. داهێنان بەردەوام كار لەسەر هەڵوەشانەوە و دووبارە بونیادنانەوە دەكات، كار لەسەر پرسیار و ئیقاعە نوێیەكانی سەردەم دەكات، هەر لەوێشەوە دژی پەڕگیری و جێگیر بوون و بیركردنەوەی بنبەستوو رادەوەستێت، وەك چۆن نە بڕوای بە سێنتەر هەیە نە بە پەراوێز، نە لە رێگای شتە مەزنەكانەوە راست دەبێتەوە، نە بە هۆی شتە بچووكەكانەوە سۆزی ئەویدیكە بۆخۆی رادەكێشێت. لە داهێناندا (رابردوو و ئێستا و ئایندە) لە تاكە جولەیەكی هەنووكەییدا بەیەكدەگەن، جولەیەكی لەپڕی ئیبداعی، بەرەو كردەیەكی ترسناكی داهاتوومان دەكاتەوە... بۆیە ئەو رستەیە لای زۆربە دووبارە دەبێتەوە كە دەڵێین: داهێنان زەمەنی تایبەت بەخۆی كەشف دەكات. بەڵام رەسەنایەتی لە تێربوونی خۆیدا دەژی، (تێربوونی خود) و (كەشفكردنی ژیان) ئەگەرچی دووانەیی دژ بەیەكیش نەسازێنن، هەڵگری دوو راڤەكردنی جیاوازن، چونكە لەلایەك ناتوانین رەگەزە زیندووەكانی رەسەنایەتی، ئەوەی لەگەڵماندا هەناسە دەدات، لە كەشفكردنی ژیان و كرانەوە و ئازادی و فرە رەنگی دوور بخەینەوە، واتە ناتوانین كۆی كەلەپور بە هاوشانی كۆن و رەسەنایەتی لە قەڵەم بدەین و تازەگەری بە هاوچەرخ و داهێنان بناسێنین. نە یەكەمیان رەمزی دواكەوتنە و نە دووەمیان پێشكەوتن، رەسەنایەتی لە رەگەزی دواكەوتوو و مردوو بەتاڵ نییە... تازەگەریش مەرج نییە هەمیشە ساتەوەختێكی مەعریفی دامەزرێنێت، تازەگەری دەشێ لە دەمارگیری بەتاڵ نەبێت! داهێنان مەرجی گەڕانەوە بۆ رابردوو ناسەپێنێت، وەك چۆن هەموو تازەگەرییەكیش داهێنان نییە.\nئەمڕۆ (زیندووكردنەوەی كەلەپور) وەك مۆدیلی فیكری خۆرهەڵاتی، بەشێكی زۆری كلتوری كوردی و دەسەڵاتی سیاسی كوردی لەگەڵ خۆی دەبات، ئەو جۆرە بیركردنەوەیە (سەلەفی و تەقلیدییەكان) نوێنەرایەتی دەكەن، جگە لە فۆرم گۆڕین، لە رووی مەعریفییەوە لەسەر هیچ نەگوتن وەستاوە! لە بەرانبەر ئەوە (سروش وەرگرتن لە كەلەپور) بژاردەیەكی دروستكراوە و دەكەوێتە نێوان (كەلەپورخوازان و هاوچەرخخوازانەوە)، ئەو جۆرە بیركردنەوەیە تەنها دووڕوویی سیاسی و بەتاڵی رۆشنبیریی نیشان نادات، بەڵكو دەكەوێتە دەرەوەی بوێری و بڕوابوون بەخۆوە، مەبەستم لە بڕوابوون ئەوەیە كە كار ئاكامی كردەوەیە, كردەوەش مەعریفە بەرهەم دەهێنێ، بە دیوەكەی دیكەش بوێری بە روونی بە تاكەوە بەستراوەتەوە و تاك بە مەعریفەوە، مەعریفەش بە ئازادییەوە! عەقڵ لەسەر بەرهەمهێنانەوەی بەردەوامی مەعریفە كار دەكات و بیركردنەوە لەسەر بەرهەمهێنانەوەی بەردەوامی ئازادییەوە وەستاوە... ئاراستەی سێیەم لەسەر (دووبارە خوێندنەوەی كەلەپور) خۆی بونیاد دەنێت و (ئازادیخوازەكان) نوێنەرایەتی دەكەن.\nبەڵام كۆمەڵگای كوردی نە خاوەنی دابڕانێكی مەعریفییە تاكو پارێزگاری لەو سەربەخۆییەی بكات و نەهێڵێ خودی پڕ لە داهێنانی شێلو ببێت، نە توانیوویەتی لەخۆی بێتەوە و بونیادێكی هەنووكەیی لەبەر رۆشنایی مەعریفەی ئەویدیكە فەراهەم بكات؟!\nباوەڕ/ ترس لە بۆشایی\nباوەڕ لە بارەی راستییەوە دەكرێ حاشای لێبكرێت، بەڵام حاشا لە راستی ناكرێت. بەو مانایەش وەك (كریشنا مۆرتی) لە كتێبی "یەكەمین و دوایین رزگاری"دا دەڵێت دەتوانین بێ پشت بەستن بە باوەڕ كار بكەین، بە دیوەكەی دیكە لە كۆی بەرهەمەكانیدا هەمیشە هانماندەدا بە دوای خۆناسین و مەعریفەوە بین! ئەوە بەو مانایە نایەت، كە باوەڕ خاوەنی مەعریفەی خۆی نییە؟! باوەڕی سیاسی، ئایدیالۆژی، باوەڕ بە خوا، بە ئایین، بە ئایینزا، بە مەزهەب، بە دابونەریت، بە كەس... بەڵكو بەو مانایە دێت، كە راستی دەبێ لە رێگای تێگەیشتن و راڤەكردنەوە، لە رێگای دید و مەعریفەی جیاوازەوە كەشف بكرێت، راستی شتێك نییە كە لە رێگای فیكرەوە بناسرێت، لە رێگای عەقڵەوە دیاری بكرێت، چونكە عەقڵ بەرهەمی ناسراوەكانە، بەرهەمی یادەوەرییە، عەقڵ بەرهەمی پێداچوونەوە و تەتەڵەكردن و رێكخستنەوەی رابردووە، عەقڵ بە زەرورەت مانای ئەو شتانە نییە كە فیكرە، بەڵكو ئاماژە بە (كار) دەكات، عەقڵ تەنها رووییەكی راستی ناس دەكات، عەقڵ و بیركردنەوە راستی كەشف ناكەن، بیركردنەوە بەرهەمی ئازادییە...\nپرۆسەی كەشفكردن، هەنگاونانە بەرەو نادیاری، بەرەو نەناسراوی، بەرەو تاریكی... تێگەیشتن و راڤەكردن واتە رێگادان بە راستی بۆ ئەوەی بدوێت، یان بۆ ئەوەی لە رێگای پەردەپۆشین و پەردەنەپۆشین بە كردەی كەشفكردن رابێتەوە، بەڵام راستی لای كەس نییە، راستی دەبێ هەوڵی كەشفكردنی بدرێت، راستی بە بیركردنەوە و یادەوەری كەشف ناكرێ، عەقڵ و بیركردنەوە و یادەوەری بەرهەمی رابردوون، عەقڵ و بیركردنەوە دەشێ رووییەكی راستی بناسێنن، بەڵام راستی رەها بوونی نییە! بەشێكی گەورەی راستی دەكەوێتە نادیارەوە، عەقڵ و بیركردنەوە رێگا بۆ راستی خۆش دەكەن بە ئازادی كار بكات، عەقڵ و بیركردنەوە پۆشین و نەپۆشین وەك مەعریفە لێكجیا دەكەنەوە... لێرەوە دكتۆر (محەمەد كەمال) لە كتێبی ((فەلسەفەی بوون- لێكۆڵینەوەیەك لە هزری پاش میتافیزیك، ل9-10)دا دەڵێت: بڕوا لەسەر جۆرێك لە مەعریفە دروست دەبێت، بەڵام لەگەڵ جێگیربوونی دەبێت بە دۆگما و لە ئاستی ئەگەری جیاوازدا دەبێ بە رێگر، چونكە بڕوا بانگەشەی دوا راستی و دوا قۆناغی بیركردنەوە دەكات... كۆی ئەو قسانەش ئەوە دەسەلمێنێ كە "نفێری" دەڵێت زانینی نەگۆڕ و جەهلی نەگۆڕ یەك شتن.\nبەڵام مرۆڤ چۆن (باوەڕ) قبوڵ دەكات، چۆن بە دەستی دەهێنێ، چۆن دەكەوێتە ناو سنورە دیاریكراوەكانی باوەڕەوە؟ ئایا تەماشاكردنی مرۆڤ وەك (بوونەوەرێكی كۆمەڵایەتی) سەرەتای بڕواهێنان نییە... یەكێك لە هۆكارەكانی ئارەزوو بۆ قبوڵكردنی باوەڕێك، ترسە. چوونە نێو كۆمەڵ جگە لە خۆشاردنەوە لە هەرێمە تاریكەكانی ئەویدیكە، شتێكی دیكە نییە، سنورە نادیارەكان زۆر لە سنورە دیارەكان گەورەترن، رووبەرە نهێنییەكان زۆر لە پانتاییە كەشفكراوەكان بەرفرەوانترن.... بۆیە ئەگەر مرۆڤ باوەڕ نەهێنێ چی بەسەر دێت، ئەگەر مرۆڤ خۆی نەداتە پاڵ كۆمەڵ، چۆن دەتوانێ بەو هەموو لاوازییەوە خۆی بپارێزێت، ئایا نابێت لەو شتەی كە لەوانەیە رووبدات بە تووندی بترسێت؟ مرۆڤ هەر لە تەماشاكردنی وەك بوونەوەرێكی كۆمەڵایەتی عادەتی بە باوەڕەوە گرتووە، ئەگینا خۆمان بە گومبوو دەزانین! كەواتە قبوڵكردنی باوەڕ جگە لە راكردن لە ترس، جگە لە خۆشاردنەوە، جگە لە بڕوابوونێكی سەرەتاییانە، جگە لە خۆخستنە پاڵ دیار... شتێكی دیكە نییە، مرۆڤی باوەڕدار مرۆڤی عوسابییە، مرۆڤی نیرۆسی، هەست بە هێز ناكات، دەترسێ و دەسەوەسانە، مرۆڤی نیرۆسی هوشیار نییە و خۆی ناناسێ... مرۆڤی عوسابی پێویستی بە بوونی خۆناسی نییە، تەنها باوەڕهێنان بۆ ئەو بەسە.\nلە بیرمان نەچێت عەقڵ بەرهەمی رابردووە، عەقڵێك كە بە باوەڕەوە سیخناخە، عەقڵێكە لەسەر دووبارەبوونەوە كار دەكات، عەقڵێكە سنوردار، مرۆڤی بنبەستبوو بۆ ئەوەی لە ترس رابكات، بۆ ئەوەی لە خاڵیبوون رابكات، بۆ ئەوەی لە نهێنی ئەویدیكە رابكات، هەوڵی تێپەڕاندن نادات، بەڵكو خۆی بە باوەڕێكەوە كۆت و بەند دەكات، هەوڵی ئازادی نادات، خۆی دەخاتە نێو بڕوابوونێكی سنوردارەوە... ترسی مرۆڤ لە تەنیایی، گۆشەگیری، ترسی مرۆڤ لە مەندبوون، لە نەكران، لە نەگەیشتن بە شتێك یان شوێنێك، ترسی مرۆڤ لە سەرنەكەوتن، ئەوە پرسیارەكە نییە، پرسیار ئەوەیە ئایا لە رێگای باوەڕەوە بە خۆناسین دەگەیین، ئایا لە رێگای باوەڕەوە بە ئازادی دەگەیین؟\nبەهای مرۆڤ نەبەستراوەتەوە بە سەركەوتنەكانی، بە چەندێتی شتومەك كڕینی لە بازاردا، بەوەندە سەرمایەی هەیەتی، بە موڵك و ماڵی، ئادەمیزاد لە گۆشەنیگای هێزی تایبەتی خۆی و توانای خۆشەویستییەوە هەڵدەسەنگێنرێت ... هەمیشە مەعریفە كرانەوەیە و نەزانین داخران، هەمیشە خۆشەویستی قبوڵكردنی جیاوازییە و هەمیشە هەوڵدان بۆ مەعریفەی جیاواز گۆڕان دروست دەكات و باوەڕ وەستان، بۆیە هەر چەندە سنورەكانی هوشیاریمان بەرفرەوان بێت، باوەڕبوون كەمتر دەبێتەوە، چونكە باوەڕ سنوری مەعریفەی دیارە، بەڵام توانای مرۆڤ بێ سنورە، مرۆڤ بوونەوەرێكی نەگۆڕ نییە و هەمیشە لە گۆڕاندایە، مادام ئێمە بە دوای مرۆڤایەتی و خۆشەویستی و ئازادییەوەین، بۆ دەبێ باوەڕ بكەینە هۆكاری دژ بە یەكبوونمان، رق لە یەكبوونمان، بۆ دەبێ باوەڕ بكەینە پەردەی لێكجیابوونەوەمان، بۆ دەبێ لەسەر باوەڕ بە گژ یەكدا بچینەوە، بۆ خۆمان بە باوەڕێكەوە دەبەستینەوە، بۆ خۆمان لە كونجی باوەڕێكەوە گۆشەگیر دەكەین، بۆ ئازادی و خۆشەویستی خۆمان بۆ دنیا بەیان ناكەین، بۆ خۆمان بە باوەڕێكەوە كۆتوبەند دەكەین... فیلمی (كۆنفۆ پاندا) ئیزدیواجیەتی خۆناسین و بیڕوابوونمان بۆ روون دەكاتەوە، فیلمی (كۆنفۆ پاندا) گوزارشت لە دیسپلینی سەربازی رۆژهەڵاتی دەكات و مەبەستی گەیاندنی جەوهەری عیرفانی رۆژهەڵاتییە، لە هەمان كاتدا بە پێی قسەی (سلاڤۆ ژیژەك) ئایرۆنییە و گاڵتە بە باوەڕەكەی خۆی دەكات، ئەوەی زۆری سەرنجی ژیژەك رادەكێشێ لەو فیلمەدا گاڵتەكردنە بە ئایدیۆلۆژیا، بەڵام ئایدیۆلۆژیا هەر دەمێنێ! ژیژەك لە تەماشاكردنی بۆ ئەو فیلمە رەنگە مەبەستی ئەوە بێت كە: "ئایدیۆلۆژیا لەمڕۆدا بڕوایەكە بە هەمان شێوەی ئیمانی رۆژهەڵاتی كار دەكات." ئەو خوێندنەوەیە (وەك ئەوەی من بیری لێدەكەمەوە) هەم ئایدیۆلۆژیا هەڵدەسەنگێنێ، هەم دیدی رۆژهەڵاتی بۆ ئیمان دەخاتە روو. دواجار ئەو خوێندنەوەیە پێمان دەڵێت: هەرگیز كەسی باوەڕدار (وەك بانگەشەكەری دوا راستی) كەسی ئاشتیخواز نییە، هەرگیز كەسی باوەڕدار كەسی ئازاد نییە، هەرگیز كەسی باوەڕدار كەسی خۆشەویست نییە، لە پرۆسەی خۆشەویستیدا دووچاری رێگری دەبینەوە، لە پرۆسەی خۆشەویستیدا جیاوازی جوانییەكانی خۆی دەنەخشێنێت، بەڵام لە نێو باوەڕداران و ئایدیۆلۆژكاراندا رق بوونەوە لە یەكتر، نكۆڵیكردنی یەكتر، قبوڵنەكردنی یەكتر... هەڵگری یەك ئایدیۆلۆژیا و بیروباوەڕن و یەكتری قبوڵ ناكەن، دژ بە یەكتر كار دەكەن، چونكە هەریەك دەیەوێ سنوری نەزانینی خۆی بپارێزێ و بەرگری لە نەگۆڕی و كۆتوبەندی خۆی بكات، هەر كەس دەیەوێ خۆی زێتر لە بەندایەتی ئایدیۆلۆژیا و بیروباوەڕەكەی نزیك بكاتەوە، خۆشتر خۆی رادەستی پەڕگیری بكات... ئەی ئازادی و خۆشەویستی و جیاوازی دەكەوێتە كوێی مرۆڤایەتییەوە؟\nلە شەڕی حەوتەمی سەلیبیدا كە(سانت لویس) سەركردایەتی دەكرد، (ئیڤۆ لوبرۆتۆن) دەگێڕێتەوە: رۆژێك لە سەرەڕێیەكدا تووشی پیرێژنێك بووم، كە دەفرێكی ئاگر بە دەستی راستییەوە و كاسەیەك ئاویش بە دەستی چەپییەوە بوو. لە وەڵامی ئەوەی كە ئەو دووانەی بۆچی هەڵگرتووە پیرێژنەكە گوتی: دەمەوێ بە ئاگرەكە وەها بەهەشت بسوتێنم هیچی لێ نەمێنێتەوە و بە ئاوەكەش وا ئاگری جەخەنەم خامۆش بكەم گڕێكی لێ جێنەمێنێ: چونكە دەمەوێت كەس نە بۆ پاداشتی بەهەشت چاكە بكا و نە لە ترسی ئاگری دۆزەخ. بەڵكو تەنها بۆ خۆشەویستی خودا بیكات.\nرەنگە وشەی (ناسنامە) وشەیەك نەبێ هاوشانی (یەكگرتنەوە لەگەڵ خود) هەنگاو بهاوێژێت، بەڵام دەشێ پێكهاتەی ئەو وشەیە لە زۆر رووەوە تێگەیشتنێك لە بارەی ناسینەوە وێنا بكات! ناسنامە وشەیەكی ئاوێتەیە و لە (ناسین) و (نامە) پێكهاتووە، نامەی ناسین ئەگەرچی حەقیقەتێكی رەهای بۆ نموونە وەك زمان و خەسڵەتە جەوهەری و هاوشێوەكانی ناسین و ئاراستەی ناسین دیاری ناكات، بەڵام بە گشتی شتێكمان لە بارەی ناسینەوە بە شێوەیەكی بێلایەنانە پێڕادەگەیەنێت، كەواتە ناسنامە وەك ئەوەی دەلالەتی ناسینی لەخۆدا هەڵگرتووە، شیاوی فرە جۆری تێگەیشتنی تێدا دەبێتەوە، ناسنامە نامەیەكی كراوەیە لە بارەی ناسینەوە، بەو مانایەش زمانی كوردی بەشدارییەكی بێلایەنانەی لە بارەی ناسینەوە هەیە.\nناسنامە وەك زاراوە پەیوەندی تاك بە كۆمەڵگاوە دیاری دەكات و خەسڵەتە جەوهەری و جیاواز و هاوشێوەكانی تاك و كۆمەڵگا دەكێشێت، هیچ كۆمەڵگایەك بێ ناسنامە وێنا ناكرێت، بەڵام بەو مانایەی كە پێكهاتەكانی ناسنامە جێگیر نییە و بەپێی بارودۆخ گۆڕانی بەسەردا دێت: ناسنامەی كەسی، ناسنامەی كۆمەڵایەتی. رۆشنبیریی، نەتەوەیی... لە كۆمەڵگای سێیەمدا هەژموونی كۆ بەسەر تاكدا هەژموومێكی گەورەیە و لە رەفتاردا دەردەكەوێت، ئەوەش تەواو پێچەوانەی كۆمەڵگا تاكخوازەكانی خۆرئاواییە، كە بە شێوەیەكی گشتی تاكێتی زاڵە بەسەر رەفتاری رۆژانە و جۆری هاوبەشیكردن لە نەخشە و پرۆژەكانی كۆمەڵدا... لە كۆمەڵگای سێیەمدا ناسنامەی كۆمەڵ ناسنامەی نیشتمانی و نەتەوەیی و رۆشنبیریی بە شێوەی سیاسی و دەروونی هەژموونی هەیە، بەڵام لە كۆمەڵگا تەكنۆلۆژی و سیاسییە پێشكەوتووەكاندا چەمكی ناسنامە بە تاك و دامەزراوە جۆراوجۆرەكانەوە دەلكێت، یەكەمیان دەشێ بە قەیرانی ناسنامە ناوی بەرین، كە(داریوشی شایگان) لە كتێبی (وەهمەكانی ناسنامە) وەك (وێنەی سەپێنراو بەسەر خود) قسەی لێدەكات. قەیرانی ناسنامەش بە تێگەیشتن و هۆشیاریی كۆمەڵگاوە بەندە. چونكە ناسنامە گوزارشت لە ماهیەتی تێگەیشتن و هوشیاری دەكات، گوزارشت لە ماهیەتی فیكر و رۆشنبیریی و ژیاری مرۆڤ دەكات.\nپێشكەوتنی كۆمەڵگا لە رووی تێگەیشتن و زانیاری و تەكنۆلۆژیا و میدیاوە ناسنامەیەكی گەردوونی لەخۆدا هەڵگرتووە، ئەو ناسنامەیە بەرگری لە تاكێتی و رێژەگەرایی و ونبوونی سەرچاوە ئایدیۆلۆجی و تەقلیدییەكان دەكات و بۆ پرۆژە گۆڕانكارییە گەورەكانی نێو كۆمەڵگای مرۆڤایەتی دەگەڕێتەوە. ئەو جۆرە لە ناسنامە لەسەر كرانەوە و پلەی سفری ئایدیۆلۆجیا و لێكبوردەیی بێ سنور و قبوڵكردنی جیاواز وەستاوە و ماف بە تاك دەدات هەڵبژاردنی تایبەتی خۆی هەبێت. داریوشی شایگان پسپۆر لە مێژووی ژیارییەكاندا پێیوایە ئەوەی ئەمڕۆ دنیا بەڕێوە دەبات ژیارییەكی گەردوونی تازەیە، ئەوەی ناسنامەی تاكیش بەڕێوە دەبات توانای عەقڵییە، كە هەموو پابەندبوونە رۆشنبیریی و ئیتنی و ئایینییەكان وەك پابەندبوونێكی رووت دەبینێت.\nبەڵام چەمكی (پەڕگیری) پەیوەندیەكی راستەوخۆی بە رەگەزپەرستی و دۆگماتیزمیەوە (Dogmatism) هەیە، پەڕگیری واتە پەیوەستبوون بە فیكرێك یان چەند بیركردنەوەیەكی دیاریكراو و قبوڵنەكردنی دیباتە و چاوپێداخشانەوە و پەرستنی ئەو فیكر و بیركردنەوەیە وەك ئەوەی چەسپاو و رەها بێت، لە بەرانبەر ئەوەشدا رەتكردنەوەی هەموو بیركردنەوە و بیروڕایەكی دیكەی جیاواز... بەو مانایەش دەشێ كوردبوون وەك ناسنامە بنبەستبوون و پەڕگیری و داخران بنوێنێ... دەشێ تەواوی فەزا جیاوازەكانی ژیانی كوردی لە خۆیدا كورت بكاتەوە، بەڵام لەگەڵ هەموو ئەوانەشدا تاكی كوردی لە دەرەوەی بیركردنەوە چەسپاو و رەهاكان و دامەزراوە سنوردارەكانی ئایدۆلۆژیاوە لە هەوڵی خۆی بەردەوامە، داهێنان هەمیشە لە ئازادییەوەیە، لە خۆناسییەوەیە! (سارتەر) دەڵێت: دوژمنی سەرسەختی رۆشنبیری راستەقینە خودی رۆشنبیری ساختە یان خۆفرۆشە، كە هەمیشە بەرگری لە ئایدۆلۆژیا دەكات.\nكەواتە ناسنامە چەشنی پەڕگیری بە تەنگژەی كرانەوە بە رووی دنیا و ئەویدیكەی جیاوازەوە ناو دەبرێت، چونكە مرۆڤ لە پەڕگیری و ئاراستەكردنەوە، پەیوەندی بە دنیا و ئەویدیكەوە دەپچڕێت... مرۆڤ لە رێگای ناسنامەی داخراوەوە پەیوەندی بە ئەویدیكەی جیاوازەوە سنوردار دەكات، بەڵام لە رێگای خۆناسی و هوشیاری و پەیوەندییەوە بەشێوەیەكی جیاواز بەشداری لە تێگەیشتنی دنیا و مەعریفەی دنیادا دەكات، مەرج نییە لە رێگای حەقیقەتەوە بێت، دەشێ لە رێگا بیركردنەوەی جیاواز و تێڕوانین و چێژ و جوانییەوە بێت! هەمیشە پەیوەندی مرۆڤ بە مرۆڤ و پەیوەندی مرۆڤ بە دنیاوە چارەسەری بەشێكی گەورەی هوشیاری و خۆناسیمان دەكات، بە دیوەكەی دیكەش ناسنامەی داخراو و سنوردار وەك شێوازێكی دیكەی بنبەستبوون و پەڕگیری و توندوتیژی تەماشا دەكرێت، پەیوەندیكردن بە ئەویدیكەی جیاواز، توانایەكە بۆ گەیشتن و راڤەكردن و داهێنان، توانایەكە بۆ گەیشتن بە مەعریفە و جوانی حەقیقەتێكی دیكەی جیاواز... مەرج نییە ئاسۆكانی پەیوەندی و كرانەوە بەرەو حەقیقەتمان ببات، بەڵام بێگومان بەرەو خۆناسی و خۆشەویستی و داهێنان و ئازادیمان دەبات، جوانترین شێوەی پەیوەندیكردنی مرۆیانە كار و داهێنانە، بەو مانایەی كە عەقڵ كار بەڕێوە دەبات و داهێنان لە ئازادیدایە، بەو مانایەی كە عەقڵ لە تێگەیشتن و راڤەكردنی بەردەوامەوە دێتە بەرهەم و داهێنان لە رێگای خۆناسی و ئازادییەوە! بەڵام ناسنامەی داخراو و سنوردار و گۆشەگیری دەكەوێتە دەرەوەی پەیوەندیكردن و داهێنانەوە، دەكەوێتە دەرەوەی تێگەیشتن و راڤەكردنەوە، دەكەوێتە دەرەوەی خۆناسی و ئازادییەوە، ناسنامەی داخراو هوشیارییمان سڕ دەكات، هەمیشە ئاراستەمان دەكات... تێگەیشتن لە مرۆڤبوون، تێگەیشتن لە مرۆڤایەتی تێگەیشتنە لە پەیوەندییەك كە بەرەو هوشیاری و مەعریفە و ئازادی و چێژ و جوانیمان دەكاتەوە، نەك ناسنامەی داخراو...


کــەرکوك چۆن داگیر کرا! داوا ئەکرێت لەڕێگای دادگاوە کەیستی ١٦/١٠ یەکلا بکرێتەوە | ئاژانسی وڵات Ajansi Wllat\nکــەرکوك چۆن داگیر کرا! داوا ئەکرێت لەڕێگای دادگاوە کەیستی ١٦/١٠ یەکلا بکرێتەوە\nبڵاوكردنه‌وه :Express Car wash | به‌روار :22:47 | هاوبه‌شكراوه له: گرنگترین\nکــەرکوك چۆن داگیر کرا !\n- هۆکاری داگیر کردنی کەرکوك لەلایەن سوپای عێراق وحشدی شەعبی "\nباپێش ڕوداوەکە نەکەوین عاتیفە ڕاستیەکان مان لێ نەشێوێنێت پێویستە لەدادگایەکی عادیلانەو بێ لایەن ئەمە کەیسە یەك لا ئەکەینەوە- ئەوکاتە دەرئەکەوێت (کێ تاوانبارەو کێ خیانەتی کردووە) !\nئایا ڕیفراندۆم هۆکاری لەشکر کێشی عێراق بوو یان ڕیفراندۆم بکرایە ونەکرایە سوپای عێراق لەشکرکێشی ئەکردە سەر هەرێم !\nسوپای عێراق بۆ ئازاد کردنەوەی شارۆچکەی (حەویجە) هێزێکی زەبەلاحی وای کۆ کردبوویە کەبۆ هێرش کردنە سەر ووڵاتێك بوو نەك ئازاد کردنەوەی شارۆچکەیەك !زۆربەمان هەستمان بەمەترسی ئەم هێزە کرد.. هەندێك پێیان وابوو لە ڕۆژی ئەنجام دانی ڕیفراندۆم هێرش ئەکرێتە سەرشاری کەرکوك ...بەڵام دواخرا تا شەوی ١٦/١٠.\nیەکێك لەفاکتەرەکانی لەشکرکێشی حشدی شەعبی وسوپای عێراق بەهاوکاری ئێران (دەرچەی بە تیرۆر کردنی سوپای پاسداران بوو لەلایەن خەزێنەی ئەمریکاوە).. ئێران مەترسی ئەوەی هەبوو کە کوردستان ئەکرێت بەپێگەیەکی ئەمریکی وەك بنکەی ئەنچەرلیکی تورکی بۆ لێدانی سوپای ئێران بۆیە ڕاستەوخۆ حشدو سوپای عێراق ئاگادار کرانەوە کە ئەبێت عێراق دەست بگرێت بەسەر هەموو ناوچەکانی هەرێمی کوردستان دا..\nچەمکێکی تری ئەم لەشکركێشی یە بیانووی ڕیفراندۆم بوو (ماککۆرگ بەچەندین جار داوای لە هەرێم کرد نابێت ڕفراندۆم ئەنجام بدرێت وچەند بەدیلێکی ئەمریکایی خستە بەردەم دەسەڵات دارانی هەرێم بەڵام هەرێم هەموو داواکاری دراوسێکان وجیهان وئەمریکای ڕەفز کرد) ئەمەش بیانوویەك بوو....بۆ ئەوەی ئەمریکا بێ دەنگ بێت لەئاست لەشکرکێشی سوپای عێراق بۆ سەرهەرێمی کوردستان ...بەڵام ڕیفراندۆم هێرشەکەی سوپای عێراقی پێش خست! ئەمە لەکاتێك دا ئەمریکا باس لەمافی مرۆڤ وخۆی بەپارێزەری مافی کەمە نەتەوایەتیەکانی جیهان ئەزانێت............\n- ئایا یەکێتی تاوانبار بوو لەبەدەستەوەدانی کەرکوك ؟ وەڵامی ئەم پرسیارە زۆر قورسەو ووردەکاتی ئەوێت تا یەکێتی یان کەسێك وگروپێکی پێ تاوانبار بکرێت..!\n-سەرچاوەیەکی هەواڵی تایبەت: ئەو شەوەی سوپای عێراق نیازی هێرش کردنیان هەبوو بەبەڵگەوە فەرماندەکانی سەرومان ئاگادار تا گەشتە سەرۆکی هێزە چەکدرارەکان(مسعود بارزانی) ...\nپێش ئەوەی قسە لەسەر ئەوە بکەین -پێشتر لەڕێگای تەلەفۆنەوە قسە لەگەڵ عەبادی کراوە کە ئەم هێرشە ڕابگرێت لەڕێگای دانوستانەوە کێشەکانی نێوان هەرێم بەغداد یەکلایی بکرێتەوە بەلام عەبادی لەسەر هێرشکە وەڵامی توندی ئەوکەسانەی داوەتەوەو بڕیاری کۆتایی هێرش کردن بووە (لێرە ئەتوانین لەڕێگای کۆمپانیکانی گەیاندن قسەکردنەکانمان دەست بکەوێت)\nپاش ئەوەی کاك مسعود لەوە ئاگادار کراوەتەوە کە عەبادی بڕیاری هێرشی داوە بەڵام ئێمە (نابەرامبەرین لەگەڵ ئەوهێزەی عەبادی کۆی کردۆتەوە هیزەکانی ئێوەش لەشەڕگەکانەوە دوورن ئەوەی بەئێمەیە هەر چەکە کۆنەکانی خۆمانە بەلام ئەوان چەکی هەمەجۆرو پێشکەوتوویان پێ یە - بارزانی لەوەلام دا ووتویەتی "ئەبێت شەڕ بکەن") بەڵگەیی پەیوەندی کردنی بە "مسعود بارزانی" وفەرماندەکانی یەکێتی بەهەمان شێوە ئەتوانین لەڕێگای دادگاوە بەدەستمان بکەوێت..\nپاش بڵاو کردنەوەی قسەکانی هەردوو لا خەڵكی کوردستان بڕیار ئەدات کێ تاوانی کردوە.\nهیچ کەسێك ناتوانێت خۆی لەئاست ڕاستی وبەڵگەیی حاشا هەڵنەگر بدزێتەوە...\nلەبەشی دووەم دا (وردەکاری لەسەر ئەو تەخوین وتاونباری کردنی کەسایەتیانە بە بێ بەڵگەو بێ بنەما بلاو ئەکەینەوە) کە خەڵك وبەشێك لەئێمەش کەوتونەتە هەڵەیەکی گەورەوە ژێرکاریگەری عاتیفە. چەمکیکی تری تەخوین کردنی یەکێتی لەئەستۆی کێشە ناوخۆیەکانی یەکێتی دایە! کاریی میدیایی لە تیڤی وتۆڕە کۆمەڵایەتیەکان دا


ماڵپەری فیردەوس | حوکمی نوێژ جمع کردن لە شوێنی دەوام کردن بە بەردەوامی؟\nسەردێری پرسیار:حوکمی نوێژ جمع کردن لە شوێنی دەوام کردن بە بەردەوامی؟\nبەرواری دانان :2021-04-08 کۆدی پرسیار:2384\nپرسیار: ئێمە ڕۆژانە سەعات ۳ ی پێش عەسر دەچینە ئیش تا ۱۱ ی شەو، واتە سێ نوێژمان لەسەرە کە لەوێ بیکەین. دوو سێ کەس لەوێ نوێژ ناکەن کۆی دەکەنەوە دەڵێن لەماڵەوە نوێژی نیوەڕۆ و عەسر بەیەکەوە دەکەین، کە چووینەوە نوێژی مەغریب و عیشاش دەکەین. شوێنی نوێژمان هەیە بەتایبەتی و تەوالێتیشی لێیە بەس تا ڕاددەک قەلەبالغە، و هەندێک جاریش بەڕێوبەرەکەمان دەڵێ زوو نوێژەکەتان بکەن و وەرنەوە سەر ئیشەکەتان، بەس دەبی بەخێرایی نوێژەکەمان بکەین وەک پێشبڕکێ چونکە ناچارین. پرسیارەکەم ئەوەیە دروستە لە ماڵەوە نوێژەکان کۆبکەینەوە؟ یا لەوێ بەخێرایی نوێژەکن بکەین ئیشەکەشمان هەمووڕۆژێکە؟\nوەڵام: زانایان دەڵێن دروستە نوێژ جمع بکەیت لە حضر بۆ لادانی مەشەقەت، کە ئەمە وتەی ئیمام ئەحمەدە و کۆمەڵێک لە فوقەھاکان و فەرموودەناسان و ابن تیمییە و ابن عثیمینە، بەڵگە:\n- عن ابْنِ عَبَّاسٍ رضي الله عنهما قَالَ: جَمَعَ رَسُولُ اللَّهِ صَلَّى اللَّهُ عَلَيْهِ وَسَلَّمَ بَيْنَ الظُّهْرِ وَالْعَصْرِ، وَالْمَغْرِبِ وَالْعِشَاءِ بِالْمَدِينَةِ، فِي غَيْرِ خَوْفٍ وَلا مَطَرٍ. قُلْتُ لابْنِ عَبَّاسٍ: لِمَ فَعَلَ ذَلِكَ ؟ قَالَ: كَيْ لا يُحْرِجَ أُمَّتَهُ. رواە مسلم (٧٠٥).\nواتە: لە ابن عباس دەگێڕنەوە خوا لە هەردووکیان ڕازی بێت دەفەرمووێت: پێغەمبەر صلی اللە علیە وسلم نوێژی نیوەڕۆ و عصری جمع کردووە، وە نوێژی مغرب و عیشای جمع کردووە لە مەدینە، نە ترس هەبووە و نە باران دەباری، بە ابن عباسم گوت "واتە سەعید بن جبیر پێی گوت": بۆچی ئەمەی کرد؟ فەرمووی: بۆ ئەوەی نەبێتە بارگرانی لەسەر ئومەتەکەی و تووشی ناخۆشی نەبن.\nئەمە بەڵگەیە ھەر کاتێک موکەلەف تووشی بارگرانی و مەشەقەت بوو بە تەرک کردنی جمع، ئەوە دروستە بۆی نوێژ جمع بکات.\nابن تيمية ڕەحمەتی خوای لێ بێت دەفەرمووێت: (فراوانترین مەزھەب بۆ نوێژ کۆکردنەوە مەزھەبی ئیمام ئەحمەدە، چونکە دەقی ھەیە لەسەر ئەوە کە دروستە نوێژ کۆ بکەیتەوە لە کاتی نەخۆشی و بارگرانی و بوونی ئیش و کار، بە بەڵگەی فەرموودەی ابن عباس). الفتاوی الکبری (٢/٣١).\nڕاستە زانایان ڕوخسەتیان داوە بۆ کۆکردنەوە نوێژ ئەگەر تووشی مەشەقەت بێت بەڵام نابێت ئاسانکاری بکرێت، بە هیچ شێوەیەک دروست نییە نوێژ کۆبکرێتەوە لەم حالەتە.\nنوێژ دەکات لەوێ بە ڕوکن و واجبەکانەوە، هەر ئیشێک ببێتە هۆی ئەوە نوێژی دروست نەبێ لەبەر بە پەلە نوێژ کردن دەبێ واز لەو ئیشە بێنێ.


وەزیری تەندروستیی عێراق ڕایگەیاند، گاڵتەکردن بە نەخۆشی کۆرۆنا و پابەندنەبوون بە ڕێکارەکانی خۆپارێزی لە ڤایرۆسەکە، ڕێژەی توشبووانی بەو پەتایەی لە وڵات هەڵکشاندووە، هۆشداریش دەدات "ئەگەر دۆخەکە بەو جۆرە بەردەوام بێت ناچاردەبن جارێکی دیکە قەدەغەی هاتوچۆی تەواەتی گشتی بسەپێننەوە".\nئەمڕۆ یەکشەممە، 16ی ئابی 2020، حەسەن تەمیمی، وەزیری تەندروستیی عێراق لە لێدوانێکی ڕۆژنامەوانیدا نیگەرانی خۆی لە بەرزبوونەوەی ژمارەی توشبووان بە ڤایرۆسی کۆرۆنا لە عێراق نیشاندا و وتی: "هاوڵاتیان گوێ نادەن بە ڕێنماییەکانی وەزارەتی تەندروستی و ڕێکارەکانی خۆپارێزی لە ڤایرۆسی کۆرۆنا، ئەوەش وایکردووە دۆخەکە لە ئێستادا زۆر مەترسیداربێت".\nوەزیری تەندروستیی عێراق جەختیلەوەشکردەوە، "ئاستی توشبوون بە پەتاکە لە عێراق ئەگەر بەو شێوەیە بەردەوامبێت ئەوا ئەوان ناچاردەبن جارێکی دیکە قەدەغەی گشتی لە وڵاتدا بسەپێننەوە".\nتەمیمی هەڕەشەی کرد و وتی: "وەزارەت بەپێی یاسای تەندروستی گشتیی عێراق بۆ لەمەودا سزای ئەو کەسانە دەدات کە پابەندی ڕێنماییەکان و ڕێکارەکانی خۆپارێزی لە پەتای کۆرۆنا نابن".\nلە ئێستادا ژمارەی توشبووان بە پەتای کۆرۆنا لە عێراق 173 هەزار توشبووی تێپەڕاندووە و نزیکەی شەش هەزار کەسیش بە ڤایرۆسەکە مردون.


👫 ئاراس کۆیی - ئاراس تەماتە کەسایەتییەکان\n📅 کاتی تۆمارکردن Jan 4 2010 12:43AM\nگۆرانیبێژە، ناوی تەواوی ئاراس فاتیح رەسوڵە، دانیشت [ زۆرتر... 👁] ✖ ✖ 0 0 ✔ 70% ✍ هـ.ب. 4-1-2010 0:43:49\n📊 باج لەسەر تەماتەی ئێرانی زیاد کرا ئامار و راپرسی\n📅 کاتی تۆمارکردن Sep 7 2017 2:58PM\nدوا بەدوای نیگەرانی جووتیارانی سنووری شارۆچکەی پێن [ زۆرتر... 👁] ✖ ✖ ✖ 0 1 ✔ 91% ✍ هـ.ب. 7-9-2017 14:58:11\n😊 بۆ ئارامی و هەلی کار و خزمەت، تەماتە قفڵ 2000 گاڵتەوگەپ\n📅 کاتی تۆمارکردن Oct 5 2018 2:17PM\n... [ زۆرتر... 👁] ✖ ✖ 0 0 ✖ 58% ✍ هـ.ب. 5-10-2018 14:17:52\n🔤 پڵاوی بەگۆشتی وردوئاوی تەماتە وشە و دەستەواژە\nئەستامبووڵی پڵاو، پڵاوی بەگۆشتی وردوئاوی تەماتە، ا [ زۆرتر... 👁] ✖ ✖ ✖ 0 1 ✔ 68% ✍ ز.س. 19-1-2019 12:26:29\n📊 پێنجوێن.. بەهۆی تەماتەی ئێرانییەوە تەماتەی ناوخۆ پارە ناکات ئامار و راپرسی\n📅 کاتی تۆمارکردن Sep 5 2017 3:38PM\nچەند رۆژێکە بەرهەمێکی زۆری تەماتەی ئەمساڵی جووتیار [ زۆرتر... 👁] ✖ ✖ ✖ 0 1 ✔ 91% ✍ ئـ.ئـ.ف. 5-9-2017 15:38:33\n🔣 تەرزە تەماتە هەمەجۆرە\nچاوەڕێی راڤەکەی بن. [ زۆرتر... 👁] ✖ ✖ 0 0 ✔ 78% ✍ هـ.ب. 25-5-2011 10:51:17\n🔤 تەماتە وشە و دەستەواژە\n📅 کاتی تۆمارکردن May 21 2012 5:11PM\nتۆماتێز، باینجانی سوور، باینجانی رۆمی، باینجانی فە [ زۆرتر... 👁] ✖ ✖ 2 9 ✔ 99% ✍ هـ.ب. 21-5-2012 17:11:03\n🔤 تەماتە سوورلیْ وشە و دەستەواژە\nتەماتە. [ زۆرتر... 👁] ✖ ✖ ✖ 0 0 ✔ 62% ✍ ز.س. 28-6-2019 10:07:15\n🔣 تەماتە میوەیە یان سەوزییە؟ هەمەجۆرە\nتەماتە سەر بە سەوزیەکانە یان میوەکان؟ دیارە زۆر گ [ زۆرتر... 👁] ✖ ✖ 0 0 ✔ 92% ✍ هـ.ب. 25-5-2011 10:51:26


September 5, 2018 - 4:48 PM کۆدی هه واڵ : 908143 سه ر چاوه : ckb.abna24 Link:\nمه‌سعوود بارزانی په‌یامێكی بۆ خه‌ڵكی به‌سره نارد\nسه‌رۆكی پارتی دیموكراتی كوردستان له په‌یامێكدا نیگه‌رانیی خۆی له دۆخی به‌سره ڕاگه‌یاندوووه و باسی له‌وه كردوووه كه خه‌ڵكی هه‌رێمی كوردستان هه‌رچیان بۆ بكرێت به‌رامبه‌ر به خه‌ڵكی به‌سره درێخی ناكه‌ن.\nمه‌سعوود بارزانی په‌یامێکی بۆ خه‌ڵکی به‌سره نارد و له په‌یامێكی كراوه‌دا ئه‌وه‌یشی وتوووه كه ئه‌وان قه‌رزاری خه‌ڵكی به‌سره‌ن چوونكه دوای گه‌ڕانه‌وه‌ی مسته‌فا بارزانی به گه‌رمی پێشوازییان لێكردوووه.\nبه ڕووداوه‌كانی شاری به‌سره و گیانله‌ده‌ستدان و برینداربوونی خه‌ڵكی ناڕازیی و پێشهاته‌كانی چه‌ند ڕۆژی ڕابردووی ئه‌و شاره زۆر نیگه‌رانین، هاوخه‌می و سه‌ره‌خۆشیی خۆم ئاراسته‌ی خانه‌واده و كه‌سوكاری قوربانیان ده‌كه‌م و هیوای چاكبوونه‌وه‌ی خێرا بۆ برینداران ده‌خوازم.\nله‌گه‌ڵ ئه‌وه‌ی خۆپێشاندان و ده‌ربڕینی ناڕه‌زایی به مافی خه‌ڵک ده‌زانین، له هه‌مان كاتدا پێمانوایه خه‌ڵكی ئه‌و شاره مافی خۆیانه له ژیانێكی شایسته‌دا بژیین. جێی سه‌رسوڕمانه كه له ده‌وڵه‌مه‌ندترین شاری دونیادا خه‌ڵک به ده‌ستی كێشه‌ی نه‌بوونی ئاوی خواردنه‌وه و بڵاوبوونه‌وه‌ی نه‌خۆشی بناڵێنێت و ئه‌و مه‌حروومییه‌ت و پشتگوێخستنه هیچ پاساوێک هه‌ڵناگرێت.\nئێمه هه‌رگیز لوتف و گه‌رمی و موحه‌به‌تی خه‌ڵكی به‌ڕێزی شاری به‌سره له یاد ناكه‌ین كاتێک به جۆش و خرۆشه‌وه پێشوازییان له بارزانیی نه‌مر و یاوه‌رانی كرد كه له‌به‌ر خه‌باتیان له دژی سته‌م و جیاكاری بۆ ساڵانێكی درێژ په‌نایان بۆ یه‌كێتی سۆڤییه‌ت بردبوو. بۆیه لێره‌دا هاوسۆزیی و پشتیوانیی خۆمان بۆ هاووڵاتییانی شاری به‌سره ڕاده‌گه‌یێنین و هیوادارین ڕێز له مافه‌كانیان بگیرێت و داخوازییه‌كانیان جێبه‌جێ بكرێن كه له ڕاستیدا ئه‌و داواكارییانه ساده‌ترین مافه كه پێویسته هه‌ر مرۆڤێک هه‌یبێت.\nداوا له خه‌ڵكی به‌ڕێزی شاری به‌سره ده‌كه‌م كه بۆ ئه‌وه‌ی ژیانی خه‌ڵک نه‌كه‌وێته مه‌ترسی خۆپیشاندانه‌كان ئاشتییانه و دوور له توندوتیژی بن. به دڵنیایییه‌وه خه‌ڵكی هه‌رێمی كوردستانیش ئه‌وه‌ی له ده‌ستیان بێت بۆ گه‌یاندنی یارمه‌تی بۆ هاووڵاتیانی شاری به‌سره درێخی ناكه‌ن.


جاشەکانی ئیتلاعاتی ئیران لە هەریمی کوردستان iranian agentes in kurdistan: سەر چاوەیکی ئاگادار لە ناوخۆیی ئیران لە شاری کەرەج بە دەزگای ئیسرائیل کوردی راگەیاندوە کە تاوانبارشێرزاد\nعومه‌رمه‌حمود لە سالەکانی ١٩٨٧ بە فەرمی کار بۆ دەزگای ئیتلاعاتی ئیران دەکات دەچێت بۆ ناو شارەکوردیکان دەست بە کو کردنەوی زانیاری لە باری لایەنگرانی کومەل و دیمۆکرات لە شارەکانی سنە مەریوان سەردەشت بانە و حتا کامیران دەست دەکات بە کاری سیخۆری بۆ ئیتلاعاتی ئیران لە سالی ١٩٨٨ شیرزاد عومەر مەحمود لە لایەن ئیتلاعاتی ئیرانەوە دەنێردرێت بۆ ناوخۆیی عیراق بۆ کو کرنەوەی زانیاری لە شارەکانی کوردستان وەک هەولیر سلیمانی و شارەکانی دیکە لە کاتی گرانەوەیدا بۆ ناوخۆیی ئیران لە سەر سنۆری ئیران و عیراق چەند پیشمەرگەی کومەلە دەخنە کەمین و و دەیانکۆژەن.\nلە سالی ١٩٩٠ شیرزاد عومەر مەحمود براکانی بە رەسمی کاری سیخۆری بۆ ئیتلاعاتی ئیران دەکەن دەست دەکن بە رەفاندنو کۆشتنی کوردکانی رۆژهەلاتی کوردستان دانیشتۆی باشۆری کوردستان،\nسالی ١٩٩٤ دەگرینەوە بۆ کوردستان چۆۆنکە باوکی کەسیک لە ئەندامانی پارتی دیمۆکراتی کوردستان بۆۆە.\nسالی ١٩٩٦ یانی ٣١ ئاب شەری یەکئیتی و پارتی لە سەر دەستەلاتی گۆمرەگی ئیبراهیم خەلیل دەست پی دەکات\nشیرزاد عومەر مەحمود لە گەل دۆکتۆر ئاراس عومەری برای ٥ پیشمەرگەی حیزبی دیمۆکراتی کوردستانی ئیران دەکۆژن لە برانبردا لە ئیران پارە وەر دەگرن یەکیک لە ئەو پیشمەرگانە بە ناوی بایزیدی بۆۆ کە ئیستا مندالەکانی لە سۆئید دەژین ئەم کەسانە دیارە تەنها نەبۆۆەن بەلکۆ کەسیکی دیکە بە ناوی بیلال عوسمان کە ئیستا ئەندامی کومەلی ئیسلامیە دەستی تیدا بۆۆە.\nچەند سال دۆاتر شیرزاد عومەر مەحمود لە گەل ئاراسی برایدا عەباس بایگانی فریوە دەدن گوایە بۆ وەلاتی تورکیان دەنێرن بەلام کاتیک دەیبن بۆ مالی خۆیان لە نیزیک شاری قەسری درمان دەکنە ناو خواردنەکی کاک عەباس بایگانی بیهۆشی دەکن کوتوپر ئیتلاعاتی ئیران ئاگادار دەکنەوە کە کەسیکی بر پرسی گەۆوری حیزبی دیمۆکراتی کوردستانیان لە بر دەستایە بەلام داوای١٨\n. دەفتەر دەکن لە برانبەر تەسلیم کردنیدا\nبەلام بیلال ئاگادار ئەبیتەوە کە دەلیت مالتان ئاوا بێت ١٨ دەفتەر کەمە دەبێت داوای زۆرتەر بەکین بیلال عوسمان پیشنیاری ٣٠ دفتەر دەکات ئیتلاعاتی ئیران ئاگادار دەکنەوە کە ٣٠ دفتەرمان ئەویت لە برانبر تەسلیم کردنەوەی عەباس بایگانیدا ئیتلاعاتی داوایان لی دەکات کە عەباس بایگانی بەبن بۆ سەرسنۆری هەورامان لە نیزیکی شاری هەلبجە چۆۆن ئاراسی برای شیرزاد عومەر لە لایەن یەکئیتی نیشتمانی ناسراوە ناوەیرێت بەچێت بۆ ئەو ناوچە بەلام شیرزاد عومەر مەحمود لە گەل چەند کەسیکی ئەندامی کومەلی ئیسلامی کوردستان کاک عەباس بایگانی دەبنە سەر سنۆری ئیران لە ناوچەی هەلبجە لە ئەوی کاک عەباس بایگانی و چەند پیشمەرگەی دیکی حیزبی دیمۆکراتی کوردستانی ئیران لە برانبەر ٣٠ دەفتەری دۆلاری ئەمەریکی تەسلیمی ئیتلاعاتی ئیرانیان دەکنەوە.\nسالی رابردۆیش ٢ پیشمەرگەی پژاک فریوە دەدن و دیانبن بۆ مالی خۆییان لە مەسیف سلاحەدین بە دەرمان بی هۆشیان دەکن و جا تەسلیمی ئیتلاعاتی ئیرانیان دەکنەوە\nهەوال لە ناوخۆیی ئیرانەوە هاتۆوە\nPosted by kurdistannewsway at 09:41\nشیرزاد عومەر محمود لە گەل شیرکو عوسمان عەبدوللە دا...\nجاش و خۆفرۆش و جاش ئیسلامی عیرفان عەبدولعەزیز - را...\nShirzad Omar Mahmoud spied against the Israeli int...\nهەر رۆژ گووێ بیستێ هەوالی سەیرو سەمەر دەبێن لە هەر...\nئێمە کومەلێک گەنجی رۆژهەلاتی کوردستان وباشووری کور...\nعادل موراد جاشی ئیتلاعاتی ئیرانە سەیری نوسینەکانی...\nئەحمەد میرە یان جەمال ئەحمد میرە جاشی ئیتلاعاتی ئی...\nتاوانبار شیرزاد عومەر محمود بە تەلەفون هەرشە لە ب...\nئەزیزان خوازیارم بەم زانیاریە پر لە بایەخە ئاگادار...\nسلاو بەڕێزان پەیامنێری 2ی سلێمانی ئەم راپۆرتەی لەب...\nسەر چاوەیکی ئاگادار لە ناوخۆیی ئیران لە شاری کەرەج...


گرژیەکانی نێوان ئەمریکاو ئێران… هەڵگری چ پەیامێکە؟ … – hkkurdistan\nHome 6 ئەرشیفی بابەتەکان 6 گرژیەکانی نێوان ئەمریکاو ئێران… هەڵگری چ پەیامێکە؟ …\nئەم چەند هەفتەیەی دوایی گرژییەکانی نێوان ئەمریکاو ئێران بەرەو هەڵکشانێکی ترسناک لەناو دۆخی ئالۆزکاوی ناوچەکەدا، رۆشتووە. ئەمریکا هێزو جبەخانەیەکی زۆری هێناوەتە ناوچەی کەنداو و هەڕەشەی هەڵبەزو دابەزیش بەردەوامە. لەبەرامبەردا ئیرانیش ئامادەکارییەکانی خۆی چ لەئاستی ئێران و چ لەو وڵات و ناوچانەی پێگەی خۆی هەیە، رەوتگەلی سیاسی سەربەخۆیی خۆی سازداوە… ئەم بەرامبەركێ و ئامادەییە سەربازییە، و میلیتاریزەکردنی ناوچەکە تارمایی جەنگێکی کۆنەپەرستانەی بەسەر سەری خەڵکی ناوچەکەدا ڕاگرتووە.\nئەگەری جەنگ و لەوەش زیاتر ڕوخاندن جمهوری ئیسلامی ئێران، ئەگەرێکی زۆر لاواز و وەکو کارێکی نەکردە دێتە بەرچاو، بەڵام وەشاندنی گورزی سەربازی لەچەند پێگەیەکی ئیران ئەگەرێکی دوور نییە و هاوکات هەڵگری پەیام گەلیکە کە ئاڵوگۆری زۆر لەسەر ئاستی دنیاو ناوچەکە بەدوای خۆیدا کێش دەکات…\nئەمریکا بەرنامەی جەنگ یان گۆڕینی کۆماری ئیسلامی ئێرانی نییە. لە توانای ئێستای ئەمریکاشدا جیگایەک بۆ وەها نەخشەیەک نییە، بەڵام ئەوە هەرگیز بەو مانایە نییە، کە ئەمریکا دەست نابات بۆ وەشاندنی گورزی سەربازی و سنوردار.\nداکشانی پێگەی ئەمریکا لە باری سیاسی و سەربازی و ناکامی دەستێوەردانەکانی لەئاستی دنیاو ناوچەکەدا، لە عێراقەوە بۆ سوریا، تا دەگاتە فەزویلا… تاد حاشاهەڵنەگرە. ئەزمەی ئابوری کە لەسالی ٢٠٠٨ وە دەستی پێکردووە، قورگی سەرمایەی ئەمریکای گرتووە و لەبەرامبەر بە هەژموونی ئابوری چیندا دەناڵێنی.\nدوبارە سەربەرزکردنەوەی ڕوسیا، ئامادەیی لەزوربەی زۆری پەروەندەکانی دنیاو رۆژهەڵاتی ناوەراست و گەڕان بەدوای کەناڵی تردا تا ئامادەیی خۆی تیا دەربخات و بخاتە روو، راستیەکی تر و سەرچاوەیەکی تری نیگەرانی ئەمریکایە.\nهەرەشەکانی ئێستای ئەمریکا لە ئێران، هەڵگری پەیامێکی قوڵ و ڕیشەی لە ململانێیەکی فراوانتری جیهانیدایە لەگەڵ روسیای دوبارە گەڕاوە ئامادە بۆ بەرامبەرکێییەکی ئاشکرای لەگەڵ ئەمریکاو ئامانجەکانی لە زەمینەی سیاسی و سەربازی و دەستوەردانی راستەوخۆ یان نیابەتیدا… وە هاوکات وەسانەوەو هەرەشەیەی ئاشکرایە لە چین، کە لە جەنگی ئابوری و بازرگانیدا کە گەروی ئابوری و بازرگانی ئەمریکای گرتووە.\nئەمریکا لەژێر ناوی ریگەگرتن لەوەی ئیران دەستی بەچەکی ناوکی و ئەتۆمی بگات و بەپاساوی ڕاگرتنی دەستێوردانەکانی ئێران لە ناوچەکەو رۆژهەڵاتی ناوەڕاستدا بەدژ ویستەکانیدا، رووبەڕووبوونەوەی خۆی لەگەڵ ئێران رەوایەتی پێدەدات، هاوکات دەیەوێت یەکێک لەسەرچاوەو شادەماری وزە و نەوتی ئێران لە چین ببڕێت… بەڵام لە سنور دەرچوون بەرامبەر بە ئێران کارەساتی بەدواوەیە. روسیا ئامادەییە ئەو هەلەش بقۆزێتەوە و لەژیر ناوی بەرژەوەندیەکانیدا ئامادەیی سەربازی لەناوچەکەدا پەرەپێبدات، چین چاوی بڕیوەتە سەرەڕۆیەکی سەربازی ئەمریکا تا خوێن بەربوونی ئابوری ئەمریکا زیاتر بێت.\nبەجیا لەهەموو ئەمانە، چۆن جەنگی ئەمریکا لەدژی عێراق سەرباری سەرکەوتنی سەربازی و روخاندنی رژێمی سەدام حسێن وەکو ئەفغانستان پارویەکی ئاسان و مەیدانێک بۆ سەرکەوتن و بەدەستهێنانی بەرژەوەندیەکانی نەبوو، ئەوا ئیرانیش نەک گۆرەپانێک بۆ ئایندەی ئەمریکا و دەستراگەیشتن بە بەرژەوەندیەکانی نییە، بەڵکو ترسناکترین مەیدانی رووبەڕووبوونەوەیە. ئێران نە ئەفغانستانە و نە عیراقیشە. ئەفغانستان دوور لەهەموو بنەماکانی کۆمەڵگەیەکی مەدەنی و پێگەی زاڵی رەشترین دەسەڵاتی ئیسلامی قاعیدەو تاڵیبان بوو، وە عیراق بە پاساوی پەیوەندی لەگەڵ قاعیدەو بوونی چەکی وێرانکەرو ناوکی توانرا رای گشتی لەناوخۆی ئەمریکای و دنیادا بۆ هێرش کردنە سەری دابرێژرێت… هاوڵاتیانی ئەفغانستان و عێراق و تەنانەت هێزە سیاسیە نەیارەکانیان، نەک ئەکتیف و لە مەیداندا ئامادەییان نەبوو، بەڵکو لە تونێڵیکی داخراودا گیر داربوون و ئاسۆیان داکوژابوو. باڵانسی هێز بە تەواوەتی لەدژی بزوتنەوەی ناڕەزایەتی و هاوڵاتیانی توڕەو و حزبە سیاسیە نەیارەکانی دەسەڵات بوو. ئەمریکا بۆ جەنگ لەدژی ئیران بەجیا لە لاوازبوونی باڵانسی هێزی لەبەرامبەر رەقیبەکانیدا لە لەئاستی دنیا و ناوچەکەدا، وە بەجیا لە داڕمان و ئەزمەی ئابوری، وە بەجیا لە ناڵاندنی بەدەست ناکامیەکانی کە عیراق و پاشان سوریا و لەم دوایانەشدا لە فەنزەویلا… رووبەڕووە لەگەڵ پاساوەکانی خۆیدا، ناکامە لە هەڵخراندنی ڕای گشتی شەقامی ئەمریکادا، بێ توانایە لە کۆکردنەوەی رای گشتی دنیا، لە سازدانی بلۆکی هاوپەیمانیەتی فراوان لەئاستی نێودەوڵەتیدا لە ئێستادا لە سفر نزیکە… لەهەموو ئەوانە واوەتر رووبەڕووە لەگەڵ رژێمێک کە باڵانسی هێز لە ناوخۆی ئێراندا بە سودی بزوتنەوەی ناڕەزایەتی جەماوەری و کرێکاریییە… لەچەند ساڵی رابردودا تا هاتووە لە ئاکامی ئامادەیی بەردەوامی بزوتنەوەی نارەزایەتی جەماوەری و کریکاریی باڵانسی هێز بە سودی بزوتنەوەی کریکاریی و جەماوەری گۆڕاوە، و تاهاتووە دەسەڵاتی ئاخوندکانی ئێران و پایەکانی دەسەڵاتدارێتی شل بۆتەوە. ئەم بزوتنەوەیە و ئامادەیەکەی دیاردەیەکی حاشالێنەکراو جێگائومیدی ئایندەی کۆمەڵگەی ئیران و تەنانەت ریزی بلۆکی هۆشیاری ناوچەکەشە. ئەم فاکتەرە چارەنووسازترین پۆینتی رووداوەکانی ناو ئیرانە. ڕاستە هەرەشەی جەنگ و جەنگ هۆکارێکی سەرەکی پاشەکشەکردنی کۆمەڵگەیە لەهەموو بوارەکانی ئابوری و سیاسی و فەرهەنگی و کەلتوری و سەرچاوەو ژینگەی پێگرتنی رەوتی دواکەوتوو کۆنەپەرستە، لە ئێران و ناوچەکەدا، بەڵام لە ئامادەیی بزوتنەوەی نارەزایەتی کرێکاریی و جەماوەرییدا، هەرەشەی جەنگ یان جەنگ دەتوانێ هاوکیشەکان سەرەوخوار بکاتەوە. بزوتنەوەی کرێکاریی و جەماوەری ئەگەر ئاسۆدار بکرێت و بە نەخشەوە لەباری سیاسیەوە ئاراستە بکرێت دەتوانێت جەنگ و هەرەشەی جەنگی بگۆڕیت بە جەنگی یەکلایی کەرەوەی ناوخۆیی و بۆ کۆتاییهێنان بە دەسەڵاتی رەشی جمهوری ئیسلامی و خاڵی کردنەوەی خەونەکانی جەنگ کە ئەمریکا بەدواوەیەتی… ئەمە ئەو پۆینتەیە کە هەموو دیدیكی سیاسی دروست و ئازادیخواز دەتوانی پەی پی ببات و مایەی جدی لەسەر دابنێت.\nچ ئەمریکا وەکو رەمزو ڕابەری تیرۆریزمی دەوڵەتی و چ ئێران وەکو تیرۆریزمی ئیسلامی، پێویستیان بە جەنگە. بۆ ئەمریکا کە بەدوای شکستی لەزاڵکردنی نەزمی نوێی دنیادا، هەمیشە لەسەر خوڵقاندنی ئەزمە و سازکردنی فەزای جەنگی و دەستێوەردانی خیرادا مایەی داناوە… دەیەوێت لەو رێگایەوە ئەمجارە بەر بەرەوتی ڕوو لە لێژی زۆرتری خۆی بگرێت و پەیامی راگرتنی زێدەڕۆیەکان بە روسیای گەڕاوە بۆ مەیدانی بەرامبەرکێیەکی بلۆکی بگرێت. بۆ ئێرانیش کە لە ٤٠ ساڵی رابردوودا بە دروشمی” مەرگ بۆ ئەمریکا” “شەیتانی گەورە” چوارچێوەی بەخشیوە بە جەنگێکی تەبلیغاتی خۆی لەبەرامبەر ئەمریکا و “نا” وتن بەئەمریکای کردۆتە مەیدانێک بەوەستانەوە بەرووی ئیمپریالیزم!! و بەرگری لە مستەزعەفیندا… وە بەکردەوەش لەچەندین وڵاتی ناوچەکەدا، ئامادەیی سەربازی و سیاسی و لۆجیستیکی و رەوتی سیاسی کریگرتەی خۆی سازداوەو بۆتە کۆسپێکیش لەبەردەم زۆرێک لە پرۆژە و نەخشەکانی ئەمریکادا. درێژەدان بەو پەیامە و ئامادەیی بەردەوامی لە زۆرێک لەوڵاتانی ناوچەکەدا بەیەکێک لە سەرکەوتنەکانی خۆی و پشت و پەنای مانەوەی دەسەڵاتەکەی دەزانێت. هاوکات لە هەلومەرجی ئێستادا کە رووبەڕووە لەگەڵ نارەزایەتیەکی قوڵی کریکاری و جەماوەرییدا، و چەپ و کۆمۆنیزم ئامادەیەکی حاشاهەڵنەگری لە کۆمەڵگەی ئیراندا هەیە، چوونە ناو کەشی جەنگی و تەنانەت جەنگێکی سنوردار بەخێرو بەرەکەتی ئیلاهی دەزانیت، تا لەو رێگایەوەو لە ژێر ناوی جەنگ و هەرەشەی دەرەکی و وەستانەوە بەرووی شەیتانی گەورەدا!!، دەستی سەرکوتی نارەزایەتی لەناوخۆی ئیراندا واڵابکات و پاشەکشە بەو بزوتنەوەیە بکات کەرۆژ بەرۆژ باڵادەکات و مەترسی سەرەکی روخاندنی سەر رژێمە.\nلەدڵی ئەو هەلومەرجە بارگاوییە بە جەنگ و ئەگەری جەنگیدا، بلۆکی ئەحزابی بۆرژوازی ئێرانی بە” کورد و فارس و … تاد، سەرباری ناکۆکیە خانەوادەیەکانیان، هەموو ئومێدی خۆیان شەتەکی جەنگ داوە، و دەیانەوێ لەسایەی جەنگیکی کۆنەپەرستانەو دژی ئینسانیدا، جمهوری ئیران بڕوخێت و خۆیان ببنە میراتگری رەشی ئەو رژێمە. ئەم لایەنە سیاسیانە هیچ باکیان بە وێران بوونی کۆمەڵگە و دوبارەبوونەوەی سیناریۆی رەشی عێراق نییەو دەیانەوێت لەسەر لاشەی ملیۆنان ئینسانی بەرهەمی جەنگدا، دەستیان بە دەسەڵات و بەشی دەسەڵات بگات… و دەیان بەچکە خامەنەیی و خاتەمی و خومەینی بە کوردی و فارسی وئازەری و بکەنە ملۆزمی سەر کۆمەڵگەی داهاتووی ئیران و ڕەوتی شۆرشی لەخوارەوەی جەماوەری کرێکارو زەحمەکێشیش لەبار ببەن.\nدیارە کەشی جەنگی مەترسیەکی جدییە، بزوتنەوەی کریکاریی و جەماوەری و رەوت و لایەنە سیاسیە چەپ و کۆمۆنیست و ئازدایخوازەکان، دەخاتە بەردەم ئەرکی چارەنووساز و بڕیاردەرەوە… وەستانەوە بەرووی ئابلۆقەی ئەمریکا، هەرەشەی جەنگی، بلۆکی بۆرژوازی ئومید گرێدراو بە جەنگ، وەیخستنی بزوتنەوەی دژی شەر، رێکخستن و پەرەدان بەبزوتنەوەی ئامادەی کریکاری و جەماوەری، دوستکردن و راکیشانی پشتیوانی بزوتنەوەی کریکاری و جەماوەری و پیشکەوتنخواز لە ناوچەکە و دنیا….تا کارکردن و بەنەخشەو هەنگاونان بۆ گۆڕینی کەشی جەنگ و جەنگ بۆ نەبەردی یەکلاکەوەوەی چینایەتی و ڕوخاندنی جمهوری ئیسلامی، و دامەزاراندنی دەسەڵاتی پشتبەستوی جەماوەری و کۆمەڵگەیەکی ئازاد و خاڵی لە ستەم و چەوساندنەوە… ئەو ئەرکە چارەنووسازانەن، کەدەتوانی نەخشەی داهاتووی ناوچەکەو جیهان بگۆرێت.\nتێبینی: ئەم بابەتە لە بۆپێشەوەی ژمارە ٥٣ بەرواری ١/٦/٢٠١٩ دا بڵاوکراوەتەوە…


من لە رەقە بووم - 12\nغه‌زوه و شه‌ڕ، هەم حەزم لێی بوو هەم دەترسام\nمارسى 2015 گه‌ڕامه‌وه بۆ ڕه‌قه، جارێكى تر له‌گه‌ڵ هاوڕێكانمدا له جێگایه‌كدا كۆبووینه‌وه. دیدارگه‌لی چێژبه‌خشمان پێكه‌وه هه‌بوو، هه‌میشه له‌و پێكه‌وه‌بوونه‌ماندا مه‌ڕێك یان بزنێكمان ده‌كرده قوربانى و سه‌رمان ده‌بڕی. هاوڕێكه‌م ئه‌بو شه‌هید، له خه‌ڵكى عه‌وامه‌وه نزیك بوو و له‌و خه‌ڵكه عه‌وامه‌ى كه له ڕیفی بڵاو بووبوونه‌وه، مه‌ڕ یان بزنێكى قوربانیى بۆ ده‌هێناین.\nڕۆژگارمان به‌م شێوازه ده‌گوزه‌راند. به ڕۆژدا له یه‌كتر جیا ده‌بووینه‌وه و شه‌وان هه‌مدیسان له ده‌ورى یه‌كتر كۆ ده‌بووینه‌وه. له‌و شه‌ودانیشتنانه‌مان، له هه‌ر باس و خواسێكه‌وه قسه و باسمان ده‌كرد، به‌ڵام به‌زۆری قسه‌كردن له‌باره‌ى كوشتن و كه‌سانێك كه ئه‌وانمان بە كافر و مورته‌د ده‌زانى، خۆمان دوور ده‌خسته‌وه. بڕیارێكى نه‌نووسراو له‌نێوان شه‌ڕكه‌راندا هه‌بوو. نرخ و بایه‌خى هه‌ر شه‌ڕكه‌رێك به‌و شه‌ڕ و غه‌زواتانه‌ى تیایدا به‌شداریی كردبوو و له‌گه‌ڵ ڕێژه‌ی ئه‌و كوشت و كوشتاره‌ى كه ئه‌نجامی دابوو، ده‌پێورا!\nبه‌ڵام چیرۆكه‌كانى شه‌ڕه‌كانمان، كه پڕ له خوێن و سه‌ربڕین بوون، به‌و پاساوه‌ى كه نه‌بێته ڕیا و ڕیابازى، له‌باره‌یه‌وه له‌نێوانماندا قسه‌ى له‌سه‌ر نه‌ده‌كرا. توونسییه‌كان هه‌میشه له ڕیزى یه‌كه‌مى شه‌ڕه‌كاندا ئاماده ده‌بوون و به حوكمى ئه‌وه‌ى كه له‌پێشه‌وه بوون، له ڕیزى ئه‌و ده‌سته و تاقمانه بوون، كه ئۆپه‌ڕاسیۆنى بێ سه‌روشوێنكردنى شاراوه به‌هۆی ئه‌وانه‌وه ئه‌نجام ده‌درا!\nبه‌پێى یاسا، هه‌ر كه‌سێك كه ئه‌سیرێكى ده‌گرت، مافی له‌پێشینه‌ى كوشتنى ئه‌و ئه‌سیره‌ى هه‌بوو. زۆر شه‌ڕ بوون كه توونسییه‌كان له‌ودا به‌شدارییان كردبوو و پشكى شێریان له‌م باره‌یه‌وه هه‌بوو. پێده‌چێت شه‌ڕى سه‌یته‌ره‌كردن به‌سه‌ر فڕۆكه‌خانه‌ى سه‌ربازیى (ته‌به‌قه) له ئۆگۆستى 2014 باشترین نموونه‌ى ئه‌م شه‌ڕانه بێت. ئه‌و ڕۆژه‌ى كه زیاتر له هەزاران نه‌فه‌ر له سه‌ربازانى ئه‌سیربووى حكوومه‌تى سووریا له‌نێوان گووته و بێژه‌ى لااله‌الاالله و ته‌كبیراتى جۆراوجۆر، به خوێنساردیى ته‌واوه‌وه كوژران و له‌نێو بران. له‌و ڕووداوه‌دا توونسییه‌كان زۆرترین ژماره بوون، كه له‌و ده‌ستگیركراوانه‌یان كوشت. ئه‌م كوشتاره ساڵێك پێش له هیجره‌تى من بۆ ڕه‌قه ڕووی دابوو. ئه‌و ڕۆژانه هه‌روه‌ها ده‌یان نه‌فه‌ر له سه‌ربازانى حكوومه‌تى سووریایان به‌پێى په‌تى و ڕووت و قووت هێنا و له ڕیزێكدا دایان نیشاندن و له‌پشته‌وه فیشه‌كیان به‌سه‌ریانه‌وه نا. له‌باره‌ى هیچ كام له‌م شتانه قسه‌مان نه‌ده‌كرد. ئه‌مه یاسای شه‌ڕ بوو، كه هه‌زاران نه‌فه‌ر بۆ به‌شداریكردن له‌ودا هاتبووین. (ئه‌گه‌ر نه‌كوژیت، ده‌تكوژن.)\nبه‌هه‌رحاڵ، بۆ من قسه‌گه‌لی تر جگه له قسه‌كردن له‌باره‌ى قوربانییه‌كانى جه‌نگ خۆش بوون. له‌گه‌ڵ بوونى قۆناغی ئارامى كه له‌و كاتانه‌دا ده‌مگوزه‌راند، بیری محەمەدئەلزین یان هه‌ر ئه‌و ئه‌بو ده‌جانه‌ى توونسی وه‌كوو (خوره‌یه‌ك) كه‌وتبووه گیانمه‌وه. له‌و ڕۆژانه‌دا محەمەدئەلزین به هۆكارێكى نادیار له یه‌كێك له به‌ندینخانه‌كانى ده‌وڵه‌تى خه‌لافه‌ت له ڕه‌قه‌دا زیندانى بوو. ئه‌بو ده‌جانه له وه‌چه‌ى یه‌كه‌مى كه‌سانى كاریگه‌ر له دامه‌زراندنى سه‌ره‌تاى ڕێكخراوه‌كه له شام (پێش له ڕاگه‌یاندنى فه‌رمیى ده‌وڵه‌تى خه‌لافه‌ت له مانگى ڕه‌مه‌زانى 2014) بوو. هه‌ر كاتێك له‌باره‌ى مه‌ته‌ڵی ونبوون و (گرتنى ئه‌و) پرسیارم ده‌كرد، به‌س بێده‌نگى و وه‌ڵامنه‌دانه‌وه‌ى كه‌سه‌كه‌ى به‌رامبه‌رم ده‌ست ده‌كه‌وت. سه‌رسوڕهێنه‌رتر له هه‌مووى، ئه‌و بێده‌نگییه بوو كه هه‌ندێك له فه‌رمانده‌كانى توونس له‌مباره‌یه‌وه هه‌یانبوو. هۆكارى به‌ندكردنى محەمەدئەلزین بۆ من بووبووه جێی گومان، به‌ڵام له‌ڕاستیدا ده‌ستگیركردنى ئه‌بو ده‌جانه‌ى توونسی بە یه‌كه‌مین شێواز له‌م جۆره ده‌ستگیركردنانه له ده‌وڵه‌تى خه‌لافه‌تدا دادەنرا.\nشتێك كه گومان و شوبهه‌ى منى زیاتر ده‌كرد، ئه‌و بێده‌نگییه موتڵه‌قه بوو، كه ده‌یانویست له‌باره‌ى هه‌ر جۆره ونبوون و نه‌مان یان ده‌ستگیركردن له هێزه‌كانى ده‌وڵه‌تى خه‌لافه‌تدا ده‌بێت هه‌بێت. بابه‌ته‌كه‌ش بۆ هه‌مان ڕووگه‌ى په‌یڕه‌ویكردنى بێ ئه‌ملاولا ده‌گه‌ڕایه‌وه، كه فه‌رمانده و شه‌ڕكه‌رانى ده‌وڵه‌ت له‌به‌رامبه‌ر خه‌لیفه ئه‌بوبه‌كر به‌غدادیدا هه‌یانبوو و هه‌ر جۆره ڕه‌خنه‌یه‌كیان به شێوازێكى موتڵه‌ق ڕه‌ت ده‌كرده‌وه. ڕاسته منیش بۆ ئه‌بوبه‌كر به‌غدادى بایه‌خم داده‌نا و ئه‌وم به ڕابه‌رى خۆم ده‌زانى، به‌ڵام له گه‌وره زانینى ئه‌ودا تا سنوورى په‌رستن و پیرۆزى ئه‌و هه‌نگاوم نه‌ده‌نا، ڕێك به‌پێچه‌وانه‌ى زۆر كه‌سانی تر له ده‌وڵه‌تى خه‌لافه‌تدا. ئه‌م بابه‌ته‌شم به ڕوونى له زۆر له گفتوگۆكانمدا ده‌بینى. ئه‌م بابه‌تى په‌یڕه‌وكردنى بێ ئه‌ملاولایه، به‌ربه‌ستێك له‌به‌رامبه‌ر هه‌ر جۆره ڕه‌خنه‌گرتنێك له هه‌ندێك هه‌ڵه‌كارى، كه ده‌وڵه‌تى خه‌لافه‌ت ده‌یكرد، دادەنرا.\nبوونى ئه‌م هه‌ڵانه له ده‌وڵه‌تى خه‌لافه‌تدا، هه‌مان ئه‌و (كه‌شفكردنه) بوو كه له‌و ده‌ترسام. بۆ دڵدانه‌وه‌ى خۆم هه‌وڵم ده‌دا بابه‌ته‌کە بچووكتر پیشان بده‌م و ئه‌و كۆمه‌ڵێك ڕه‌فتار و ڕای شه‌خسی له ڕوانگه‌مدا دابنێم، كه گوناحه‌كه‌ى له به‌غدادییه‌وه نییه. ده‌مگوت ئه‌وه‌ى كه ڕوو ده‌دات ناگاته گوێى شێخه‌وه!\nئه‌و زوڵم و سته‌مكارییانه‌ى كه ده‌مبینى، هه‌مان ئه‌و زوڵمانه‌ى كه هه‌ندێك له فه‌رمانده‌كانى به‌ره‌و به‌ندیخانه‌كانى ده‌وڵه‌تى خه‌لافه‌ت و كارى هه‌ندێكی تریانى به لابردنیان كێشابوو، به‌دواى یه‌كدا له زه‌ینمدا پرسیاریان دروست ده‌كرد. به چاوه‌كانى خۆم درۆكردنى هه‌ندێك و هه‌وڵدانیان بۆ گه‌یشتن به هێز و پلانداڕێژییان بۆ گه‌یشتنه ئامانجى شه‌خسیی قازانج ویستانه‌م ده‌بینى. خوایه‌گیان مه‌گه‌ر ده‌بێت ئێره ده‌وڵه‌تى خه‌لافه‌ت بێت؟!\nله‌وكاته‌دا، له‌گه‌ڵ ئه‌وه‌ى كه ئه‌م پرسیارانه‌م هه‌بوو، نیگه‌رانیشیان ده‌كردم! نه‌مده‌ویست كه ئه‌م پرسیارانه‌م هه‌بێت! من كه له‌به‌ر خاترى ده‌وڵه‌تى خه‌لافه‌ت خۆشه‌ویستترین حه‌ز و خولیاكانم كه هه‌مبوون، له وڵاتى خۆماندا دامنابوو و بۆ ئێره كۆچم كردبوو، هه‌زاران كێلۆمه‌ترم بڕیبوو (نه‌ده‌بوو ئاوا پرسیار و گومانێكم تووش ده‌بوو)، نه‌مده‌ویست ئه‌وه‌ى كه له ده‌وربه‌رم رووی ده‌دا باوه‌ڕ پێ بكه‌م. نه‌مده‌ویست باوه‌ڕ به‌وه بكه‌م، كه هه‌موو ئه‌مانه خه‌یاڵات بووه و من ئه‌م هه‌موو خه‌یاڵاته‌م باوه‌ڕ كردووه!\nهه‌وڵم دا ئه‌م بیروخه‌یاڵاتانه (كه ئه‌وكات بە وه‌سوه‌سه‌ى شه‌یتانیم ده‌زانین) له‌بیر بكه‌م. هه‌وڵم ده‌دا وه‌كوو هه‌موو موهاجیره‌كانی تر، له ڕه‌قه‌ى پایته‌ختى خه‌لافه‌تدا بژیم.\nله ئه‌نته‌رنێت به‌شى هه‌واڵه‌كانم، به هه‌موو زمانه‌كان له‌باره‌ى خۆمان و له‌باره‌ى ڕه‌قه سه‌یر ده‌كرد. ئێمه بووبووینه جێى سه‌رنج و ڕوانینى دونیا. له ئێمه ده‌ترسان. زۆر كات، مه‌وداى زۆر له‌نێوان ئه‌و قسانه‌ى كه له‌باره‌ى ئێمه‌وه ده‌كران و دۆخێك كه ئێمه به‌ڕاستى تیایدا بووین، هه‌ست پێ ده‌كرد. مه‌ودایه‌كى گه‌وره كه له‌نێوان ته‌مومژى ڕاگه‌یه‌ندراوى تێكه‌ڵاو به شه‌ره‌فمه‌ندى و شانازییه‌وه، كه له ده‌ورى ئێمه دروست بووبوو، له‌گه‌ڵ هه‌ندێك دیمه‌نى ده‌رد و ڕه‌نجى ڕۆژانه كه ده‌مانبینى.\nمن خۆم له گه‌ڕه‌كى (بنكه)، هه‌میشه بینه‌رى ئێش و ژانى گشتیى خه‌ڵكى ڕه‌قه بووم. ڕیزى دوور و درێژیان له‌به‌رامبه‌ر جێگایه‌ك كه ده‌وڵه‌ت پێی ده‌گوت: (چێشتخانه‌ى یارمه‌تیدان). ڕیزى ڕه‌شپۆشی ژنانى عه‌وامم ده‌بینى، كه ناچار كرابوون په‌چه لێ بده‌ن، له ڕیزێكى دوور و درێژ به قاپی خاڵى له چاوه‌ڕوانیى سه‌ره‌هاتنیان بۆ وه‌رگرتنى كه‌مێك برنج یان شله ده‌وه‌ستان. ئه‌و ڕیزه ڕه‌شپۆشه‌ى كه به درێژایی شه‌قامه‌كه‌دا ده‌كێشرا و شتێك جگه له شه‌ڕكردنى منداڵانى برسی، كه له‌گه‌ڵ دایك و باوكانیان بوون و هاتبوون، بێده‌نگییه‌كه‌ى نه‌ده‌شكاند.\nئه‌و ڕۆژه كاتێك به‌و گه‌ڕه‌كه‌دا تێپه‌ڕیم، هه‌وڵم ده‌دا كه ئه‌م ڕیزه دوور و درێژه نه‌بینم. من خۆشییه‌كانى ڕه‌قه و خه‌فه‌ته‌كانیم ده‌چه‌شت، له‌گه‌ڵ ژیانى بۆردومانكردنى ڕۆژانه و هه‌رچییه‌ك كه له شاردا بوو، خوو و عاده‌تم كردبوو.


ئه‌حمه‌دی حاجی ڕه‌شید: دیارنه‌مانی موچه‌ی دوو مانگی فه‌رمانبه‌رانی هه‌رێم لای به‌غدا بووه‌ته یه‌قین\n14/06/2019 2127 جار خوێندراوه‌ته‌وه\nئه‌حمه‌دی حاجی ڕه‌شید، ئه‌ندامی لیژنه‌ی دارایی له په‌رله‌مانی عیراق له‌سه‌ر رایگه‌یاند، دیار نه‌مانی موچه‌ی دوو مانگی فه‌رمانبه‌رانی هه‌رێم له‌به‌غدا لای به‌رپرسانی عیراقی "بووه‌ته یه‌قین"، بۆیه ئه‌گه‌ر حكومه‌تی هه‌رێم به‌رده‌وام بێت له پێنه‌دانی موچه‌ی فه‌رمانبه‌رانی هه‌رێم ئه‌وا حكومه‌تی عیراقی ده‌توانێت سكاڵا له‌سه‌ر به‌رپرسانی هه‌رێم تۆمار بكات.\nئه‌حمه‌دی حاجی ڕه‌شید، ئه‌ندامی لیژنه‌ی دارایی له په‌رله‌مانی عیراق به ده‌نگی ئه‌مریكای راگه‌یاندووه، "ڕاپۆرتێكمان لەسەر داواکاری سەرۆکایەتی پەرلەمان ئاماده‌كردووه سەبارەت بەوەی کە وەزیری دارایی عیراق بانگ بکرێت بۆ ئەوەی ڕونکردنەوە بدات لەسەر ئەوەی ئەو بڕگانەی یاسای بودجە کە پەیوەندی بەهەرێمی کوردستانەوە هەیە بزانرێت چۆن خەرج کراوە، ئەم ڕاپۆرتەش لەچەند ڕاسپاردە و خاڵێک پێکهاتووە کە بەرزدەکرێتەوە بۆ دەستەی سەرۆکایەتی پەرلەمان تا بخرێتە بەردەم پەرلەمانتاران بۆ ئەوەی ڕێپۆرتەکە ببێتە ڕاسپاردەیەک و حکومەت لەسەر ئەو بنەمایە لێپرسینەوە بکات."\nوتیشی، "بابەتی دیارنەمانی موچەی فەرمانبەرانی هەرێم لە بەغداد لە گومان دەرچووە چونکە وەزیری دارایی هەرێم بە ئاشکرا باسی لەوەکرد، کە ئەوان پێنج موچەیان وەرگرتووە بەڵام تا ئێستا دوو موچە خەرج کراوە بەتەواوی و دەستیان کردووە بەدابەشکردنی موچەی سێیەم واتە دوو موچە تا ئێستا بەلاڕێدا براوە".\nئه‌حمه‌دی حاجی ره‌شید ئه‌وه‌شی وت، "یەککێک لەبڕگە گرنگەکانی ئەو ڕاپۆرتە کە ئێمە هەرچوار ئەندامە کوردەکە جەختمان لێی کردۆتەوەکە دەبێت ئەو پارەیەی کە لەبەغداوە تایبەت کراوە بۆ موچەی فەرمانبەرانی هەرێم بدرێت بەموچەی فەرمانبەران ئەگەرنا حکومەتی هەرێم ئیجرائاتی خۆی دەگرێتە بەر بەرامبەر بە بەرپرسانی هەرێمی کوردستان."\nلەوەڵامی ئەو پرسیارەی ئایا نەدانی دوو موچەی فەرمانبەرانی هەرێم بۆتە بابەتی پرسیار لای بەرپرسانی عیراقی؟، ئەحمەدی حاجی ڕەشید وتی، "بەڵێ بێگومان، چونکە پەرلەمانتارە عەرەبەکان "موتابەعەی" میدیا کوردییەکان دەکەن وە ئەو میدیایانەی کە بابەتەکان وەردەگێڕن بۆ عەرەبی بۆیە میدیا کوردییەکان یا هەندێک لە میدیای ئۆپۆزسیۆن ئەو بابەتەیان گواستۆتەوە لەسەر زاری وەزیری دارایی هەرێمی کوردستانەوە کە بەڵێ موچەی تەواو نەدراو بەفەرمانبەرانی هەرێم لانی كه‌م دوو موچه‌یان نه‌داوه به‌فه‌رمانبه‌ران بۆیه ئه‌مه بۆته یه‌قین".\nرونیشیكرده‌وه، "كه موچه‌ی فه‌رمانبه‌ران نه‌دراوه ئه‌و پارانه له‌شتی تردا خه‌رج كراوه بۆیه ئه‌وان نیگه‌رانن له‌م ڕوه‌وه به‌ڵام ئێمه وه‌ك نوێنه‌ره كورده‌كان توانیمان مادده‌یه‌ك بچه‌سپێنیم ئه‌ویش ئه‌وه‌یه كه‌ده‌بێت ئه‌و پاره‌یه بۆ فه‌رمانبه‌ران خه‌رج بكرێت."\nئه‌حمه‌دی حاجی ڕه‌شید ڕاشیگه‌یاند، "ئه‌گه‌ر هه‌رێم پابه‌ند نه‌بێت به پێدانی موچه‌ی ئه‌و دوو مانگه‌ی فه‌رمانبه‌ران ئه‌وا به‌غداد ده‌توانێت به‌پێی یاسای بودجه داوا له‌هه‌رێم بكات ڕونكردنه‌وه بدات له‌سه‌ر شێوازی خه‌رجكردنی پاره‌ی موچه‌ی فه‌رمانبه‌رانی هه‌رێم ئه‌گه‌ر ده‌ركه‌وت كه موچه‌ی فه‌رمانبه‌ران نه‌دراوه ئه‌وا ده‌بێته تاوانی مالی و عیراق ده‌توانێت سكاڵا له‌سه‌ر هه‌رێم و به‌رپرسانی هه‌رێم تۆمار بكات، ڕێگای تریش هه‌یه ئه‌ویش ئه‌وه‌یه كه جێگره‌وه هه‌یه كه حكومه‌تی عیراقی دوور نیه خۆی ڕێگا چاره‌ی تر بدۆزێته‌وه تا خۆی موچه بداته پارێزگاكان كه ئه‌وه به‌رپرسانی هه‌رێم ده‌خاته ژێر پرسیاره‌وه كه ئه‌وانن هۆكاری هه‌ڵوه‌شاندنه‌وه‌ی سه‌روه‌ری هه‌رێم."\nهه‌روه‌ها ئه‌وه‌شی وت، "ئه‌گه‌ر پارێزگاكانی هه‌رێم ئاماده‌نه‌بوون موچه‌ی فه‌رمانبه‌ران وه‌ربگرن ئه‌وا فه‌رمانبه‌ران بێ موچه ده‌كرێن كه زه‌حمه‌ته بوێرێت شتی وابكات، چونكه ئێمه وه‌ك نوێنه‌ره كورده‌كان بڕگه‌ی موچه‌ی فه‌رمانبه‌رانمان چه‌سپاندووه بۆیه زه‌حمه‌ته جارێكی تر بڕینی موچه‌ی فه‌رمانبه‌رانی هه‌رێم ڕووبدات، به‌ڵام هه‌وڵده‌ده‌ین میكانیزمێك بدۆزینه‌وه بۆ پێدان و گه‌یاندنی موچه‌ی فه‌رمانبه‌رانی هه‌رێم."


ANF | خوێندكارانی خوێندنی کوردی له كه‌ركووك بایكۆتی هۆڵه‌كانی تاقیكردنه‌وه‌یان كرد\nخوێندكارانی خوێندنی کوردی له كه‌ركووك بایكۆتی هۆڵه‌كانی تاقیكردنه‌وه‌یان كرد\nلەسەر کێشەی نەبردنە ژوورەوەی بژمێر(حاسیبە) لە تاقیکردنەوەکانی پۆلی ۱۲ی ئامادەیی، خوێندکارانی خوێندنی كوردی له شاری كه‌ركووك بایکۆتی هۆڵەکانی تاقیکردنەوەیان کرد.\nپێنجشه‌ممه, 11 Jul 2019, 15:31\nدوێنێ چوارشەممە لە کاتی تاقیکردنەوەی وانەی کیمیا خوێندکارانی پۆلی ١٢ی ئامادەیی - زانستی تاوەکو ئەو کاتەی ڕۆیشتنە هۆڵەکانی تاقیکردنەوە ئەوەیان نەزانیبوو کە بەکارهێنانی بژمێر (حاسیبە) قەدەغەیە. بۆیە ئەو بڕیارە لەناکاوە بووە هۆی شۆکبوون و ڕووخاندنی ورەی خوێندکاران. به‌و هۆیه‌شه‌وه خوێندكاران بە ناچاری هۆڵەکانی تاقیکردنەوەیان جێهێشت.\nسیستمی خوێندنی کوردی لە هەردوو وانەی فیزیا و کیمیا پێویستی بە بژمێر (حاسیبە) هەیە بۆ شیکارکردنی پرسیارەکان. لە شاری کەرکووک مه‌نهه‌جی کتێبەکان به‌شێوه‌ی هەرێمی کوردستانە به‌ڵام سیستمی تاقیکردنەوەکان لەسەر سیستمی حكوومه‌تی ناوەندیی عێراقە. ئەمەش کێشەی بۆ خوێندكارانی خوێندنی کوردی دروست کردووە.\nمامۆستا پەروین فاتیح سەرپەرشتیار و نوێنەری خوێندنی کوردی - کەرکووک لە كۆنفڕانسێكی ڕۆژنامەوانیدا باسی کێشەکەی کرد و گوتی، «نووسراوی فەرمیمان نووسیوە بۆ وەزارەتی پەروەردە کە تاقیکرنەوەی کیمیا دووبارە بکەنەوە و ڕێگه بدەن بە بەکارهێنانی ئامێری بژمێر (حاسیبە) لە تاقیکرنەوەی فیزیا و کیمیا.»\nهەروەها مامۆستا پەروین فاتیح گوتیشی، «ئێمەش پێش دوو مانگ له‌گه‌ڵ حكوومه‌تی هه‌رێمی كوردستان باسی بابەتی بەکارهێنانی ئامێری بژمێر (حاسیبە)مان كردووه به‌ڵام بەداخەوە حکوومەتی هەرێم تا ئێستا وەڵامی نەداوینەتەوە. ئەم کەمتەرخەمیەی حکوومەتی هەرێم به‌رانبه‌ر کێشەکانی خوێندنی کوردی لە کەرکووک کێشەکانمانی قووڵتر كردووه‌ته‌وه.»


سێ كەس بەتۆمەتی مامەڵەكردن بە چەكی بێمۆڵەت دەستگیركران\nتۆمەتبارە دەستگیركراوەكان فۆتۆ: پۆلیسی سلێمانی\nپۆلیسی سلێمانی ڕایدەگەیەنێت، لە دوو هەڵمەتدا سێ كەسیان بە تۆمەتی كڕین و فرۆشتنی چەكی بێ مۆڵەت و نایاسایی دەستگیركردووە.\nبەڕێوەبەرایەتیی پۆلیسی پارێزگای سلێمانی ڕایگەیاند، دوای ئه‌وه‌ی زانیاری گه‌یشته هێزه‌كانی پۆلیس كه دوو تۆمه‌تبار کڕین و فرۆشتن به‌چه‌كی بێ مۆڵه‌ت و نایاساییه‌وه ده‌كه‌ن، لێكۆڵینه‌وه‌كانیان ده‌ستیپێكرد و پاش وه‌رگرتنی بڕیاری دادوه‌ر توانرا هه‌ردوو تۆمه‌تباره‌كه له‌لایه‌ن مه‌فره‌زه‌كانی بنكه‌ی پۆلیسی سه‌رچناره‌وه ده‌ستگیربكرێن.\nله‌كاتی ده‌ستگیركردنی تۆمه‌تباراندا ده‌ستیشگیراوە به‌سه‌ر دوو چه‌ك له‌جۆری ده‌مانچه‌دا.\nله‌لایه‌كی دیكه‌وه مه‌فره‌زه‌كانی بنكه‌ی پۆلیسی سه‌رچنار تۆمه‌تبارێكی دیكه‌یان ده‌ستگیركرد كه کڕین و فرۆشتنی به‌چه‌كی بێ مۆڵه‌ت و نایاساییه‌وه كردبوو.\nپۆلیسی سلێمانی دەڵێت، له‌كاتی ده‌ستگیركردنی ئەو تۆمه‌تباره‌شدا ده‌ستگیراوە به‌سه‌ر دوو چه‌ك له‌جۆری ده‌مانچەدا.\nڕونیشیدەكاتەوە، له‌ئێستادا هه‌رسێ تۆمه‌تبار (ك.ر.ع.) و (ئــ.ج.ر.) و (هـ.ح.ر.) به بڕیاری دادوه‌ر و به‌پێی مادده‌ی 3/21ی لەیاسای چه‌ك ڕاگیراون و لێكۆڵینه‌وه‌كان له‌گه‌ڵیاندا به‌رده‌وامه.\nکاریگەرییەکانی موزیک لەسەر مرۆڤ\nبڕیارە ئەمڕۆ 57 کۆچبەری دانیشتووی هەرێم لە سوریاوە بگەڕێندرێنەوە\nبەپێی ئەو زانیاریانەی وەزارەتی کۆچ و کۆچبەرانی عێراق ڕایگەیاندووە، بڕیارە ئەمڕۆ 57 کۆچبەری دانیشتووی هەرێم، کە تورکیا ڕەوانەی…\nبەیانی ئەمڕۆ لە هەرێمی کوردستان تاقیکردنەوەکانی خولی یەکەمی ھەردوو وەرزی یەکەم و دووەمی پۆلە ناکۆتاکان دەستیپێکرد. دڵشاد عومەر،…\nئاسایشی شارەزور لە نوسراوێکدا دەستگیرکردنی کەسێکی ڕاگەیاند، کە پێشتر دیواربەندی شەهیدانی خێڵی حەمەی شێواندبوو و چەند دروشمێکی ئەنسار…


كه‌لار، دوو مزگه‌وت داخران – کوردی – RojNews.News\n22/06/2020 - 5:42:41 pm\nیەكشەممە, 7 يون 2020 – 18:36 ڕۆژنیوز ـ گه‌رمیان\nئه‌مڕۆ، له شارۆچكه‌ی كه‌لاری ناوه‌ندی ئیداره‌ی گه‌رمیان، به بڕیاری بەڕێوبەرایەتی ئه‌وقافی گەرمیان و ته‌ندروستی گه‌رمیان، هه‌ردوو مزگه‌وتی شێخ عه‌بدولقادر گه‌یلانی له گه‌ڕه‌كی فه‌رمانبه‌ران و شێخ ئیبراهیم له گه‌ڕه‌كی بنگرد، داخران.\nسه‌باح حه‌مه‌ساڵه‌ح، به‌رپرسی بەڕێوبەرایەتی ئه‌وقافی گه‌رمیان، بۆ ڕۆژنیوز وتی: نوێژخوێنیکی دانیشتوی كه‌لار، دوای پشكنین ده‌ركه‌وت، توشی ڤایرۆسی كۆرۆنا بووه، پێش توشبوونی به‌و ڤایرۆسه، له هه‌ردوو مزگه‌وتی شێخ عه‌بدولقادر گه‌یلانی و شێخ ئیبراهیم، پێش نوێژیی كردووه و به‌ركه‌وتی له‌گه‌ڵ ژماره‌یه‌ك خەڵک هه‌بووه.\nوتیشی: له كامێرای چاودێرییه‌وه، زانیومانه له‌گه‌ڵ كێ به‌ركه‌وتی هه‌بووه، داوامان لێكردووه، بڕون پشكنین بكه‌ن بۆ دڵنیایی بوون له ته‌ندروستیان، ئەو دوو مزگەوتەش بۆ ماوەی هه‌فته‌یه‌ك دادەخرێن، ئه‌گه‌ر مه‌ترسی هه‌بوو ماوه‌ی داخستنی درێژ ده‌كه‌ینه‌وه.\nئێران، ژمارەی تووشبووانی کۆرۆنا ١٠٩ هەزاری تێپەڕاند


دیوانی ئه‌حمه‌د موختار جاف - د. عزالدين مصطفى رسول\nموضوع: دیوانی ئه‌حمه‌د موختار جاف - د. عزالدين مصطفى رسول الثلاثاء أكتوبر 18, 2016 8:00 pm\nدیوانی ئه‌حمه‌د موختار جاف\nلێكدانه‌وه و پێشه‌كی: د. عزالدين مصطفى رسول\nئحمەد موختار بەگ لەبەرئەوەی لەبنەماڵەیەکی دەسەڵاتدار و بەناوبانگی جافە، تێکەڵی ڕامیاری و کاروباری دەوڵەتیش بووە. لەڕووی کۆمەڵایەتییەوە کەسایەتییەکی خۆشەویست و خێرەومەند بووە. لە تەمەنی ٢٠ ساڵیدا هاوسەری بۆخۆی خوازتوە و لە ١٩٢٢دا بووە بە قائیمقامی ھەڵەبجە، لە ١٩٢٤دا کرا بە نوێنەر و لە کۆڕی دامەزراندنی دەوڵەتی عێراقی و لە (مەجلسی) نوێنەراندا تا ساڵی ١٩٣٥.\nلە ٥ی شوبات‌ی ١٩٣٥ و لە تەمەنی ٣٨ ساڵیدا کە لەسەر چۆمی سیروان بە کەڵەکی دەپەڕیەوە لە لایەن چەند ناپاکێکی دڵ و دەروون رەقەوە کوژرا، و تەرمەکەی لە تەنیشت گۆڕی تاھیر بەگی لەگوندی عەبابەیلێی نزیکی ھەڵەبجە بە خاک سپێردرا.\nنموونەی شێعری ئەحمەد موختار جاف\nلە خەو هەڵسن درەنگە میللەتی کورد خەو زەرەرتانە هەموو تەئریخی عالەم شاهیدی فەزڵ و هونەرتانە\nبخوێنن، چونکە خوێندن بۆ دیفاعی تیغی دوشمنتان هەموو ئان و زەمانێ عەینی قەڵغان و سوپەرتانە\nبەخۆڕایی لە دەستی بەرمەدەن ئەم خاکە مەحبووبە کە تۆزی وەک جەواهیر سورمە و کوحلی بەسەرتانە\nدەمێکە ئەم وڵاتە وا ئەسیری پەنجەیی جەهلە لە سایەی عیلمەوە ئەمڕۆ ئیتر نۆبەی زەفەرتانە\nزوبانی حاڵی "ئەحمەد" هەر ئەڵێ وریا بن ئەی میللەت بزانن بەردی ئەم شاخانە ئەڵماس و گوهەرتانە\nداگرتنی دیوانه‌كه‌ی ئه‌حمه‌د موختار جاف\nلێره دیوانه‌كه داگره\nموضوع: رد: دیوانی ئه‌حمه‌د موختار جاف - د. عزالدين مصطفى رسول الجمعة ديسمبر 08, 2017 7:59 pm\nئازیزم پێویستم بە هاو کاری بەڕێزتانە بۆ بەدەست هێنانی شیعرێکی دوورودرێژە بەناوی دڵداری لادێ. ئەتەنها وێڵی دەست خستی چیرۆکێکی شیعری کۆن بوم بەناوی ((دڵداری لادێ)) ئەوەی مامۆستا قانع ناڵێم کە چەند لاپەڕەیەکە جوار پێنج لاپەڕەیە.من زو لە کتێبێکی کۆنی بێ بەرگ خوێندومەتەوە نازانم کتێبەکە ناوی دڵداری لادێ بو یان ئەو شعرە درێژە؟ چیرۆکێ زۆر خۆش بو یان دیوانی شعر بوو؟\nبەم جۆرە دەست پێ دەکات،تکایە وەڵاممان بدەنەوە.\nبێینەسەرباسى دڵدارى لادێ\nبزانين ئەنجام ئەمانباتەكوئ\nپێشەكى چوينە دێیەک قەراخ شار\nڕازاوەى سروشت دڵگيرو نازدار\nناوى ئەم دێيەكانى شيخان بوو\nموضوع: رد: دیوانی ئه‌حمه‌د موختار جاف - د. عزالدين مصطفى رسول الجمعة ديسمبر 08, 2017 8:01 pm\nسڵاو کاک کاوەی بەڕێز:\nموضوع: رد: دیوانی ئه‌حمه‌د موختار جاف - د. عزالدين مصطفى رسول الجمعة ديسمبر 08, 2017 8:09 pm\nموضوع: رد: دیوانی ئه‌حمه‌د موختار جاف - د. عزالدين مصطفى رسول السبت ديسمبر 09, 2017 7:54 am\n@زریان سەرچناری كتب:\nببوره كاك زریان بڕوابكه من نازانم چ كتێبێكه، به‌ڵام پێشنیار ده‌كه‌م له‌سه‌ر په‌یجه‌كه هه‌مان داواكاری دووباره بكه‌یته‌وه، له‌وانه‌یه یه‌كێك له هلوڕێیانی په‌یج بتوانێت یارمه‌تیت بدات.\nموضوع: رد: دیوانی ئه‌حمه‌د موختار جاف - د. عزالدين مصطفى رسول الجمعة فبراير 02, 2018 9:06 am


بلوخ لە ساڵی 1885 لە شاری (لودفیگر) كە دەكەوێتە ڕۆژئاوای ئەڵمان لەدایكبووە، لە ئەسڵدا جولەكەیە، باوكی ماكس بلوخ لە سكەی ئاسنین كاریكردووە، بلوخ هەر لەسەرەتای تەمەنی دەستی كردووە بە خوێندنەوەی فەلسەفەی سیاسی و هەریەكە لە (فشتە و هیگڵ و شلینگ) كاریگەرییان لەسەری بەجێهێشتووە. بلوخ لە بواری ئەكادیمیش لە ساڵی 1905 لە زانكۆی مونیخ گەیشتۆتە پلەی دكتۆرا، نامەی دكتۆراكەی بلوخ بەسەرپەرشتی فەیلەسوفی و زانای دەروونی (ئەوزفلد كولبە)بووە، بابەتی نامەكەش لەسەر فەیلەسوف (هیزیش ریكرد1863_1936) بووە كە لەسەر فەلسەفەی مێژوو كاریكردووە، دواتر بلوخ ماڵی دەگوازێتەوە بەرلین، لە بەرلین جۆرج زمیل(1858_1918) دەناسێت، پاش جۆرج لەیەكێك لە هۆڵەكانی وانەوتنەوەی فەلسەفەی لەگەڵ فەیلەسوفی ماركسی جۆرج لۆكاش ئاشنایەتی پەیدا دەكات، لە ساڵی 1912 بلوخ دووردەخرێتەوە بۆ شاری _گارمیش_هایدلبر) هەمان ئەو شارەی كە لۆكاشی لێیە، لەو شارە نزیكایەتی تەواوی بلوخ و لۆكاش دەسپێدەكات. قۆناغی هاورێیەتی لۆكاش قۆناغێكی زێڕینی بلوخ بووە، چونكە لەگەڵ لۆكاش كەوتونەتە ناو مناقشەیەكی قوڵی فیكر و ئەدەبیاتەوە، تەنانەت هەندێك جار بووەتە شەڕیان، بەڵام هیچ كاتێك ئەم شەڕە كاریگەری لەسەر هاوڕێیەتییەكەیان دروست نەبووە، تەنانەت بلوخ ئەوندە بایەخی بە لۆكاش داوە كە كتێبەكەی (كێشەی مادییەت) پێشەكەش كردووە. هەر لەو شارە بلوخ ئاشنایەتی دروست دەكات لەگەڵ فەیلەسوفی سۆسۆلۆژی ماكس فیبر(1864_1920) بەڵام بەهۆی ئەو ناكۆكییە فیكرییەی كە لە نێوانیان هەبووە ئەو ئاشنایەتییە درێژە ناكێشێت. بلوخ لە ساڵی 1913 ژیانی هاسەرگیری لەگەڵ ئەلیزا شترنسكی پێك دەهێنێت، بەڵام لە ساڵی 1921 ئەلیزا كۆچی دوای دەكات، كۆچی ئەلیزا كاریگەری دەروونی گەورە لەسەر بلوخ بەجێدەهێلێیت، تەنانەت ئەم كاریگەرییە لە كتێبی (ڕۆحی یۆتۆپیا) بە ئاشكرا دەردەكەوێت. بلوخ دوای مەرگی ئەلیزا دەبێتە گەڕیدەیەك لە نێوان (ئیتالیا و سویسرا و تونس) ئەمەش وایلێدەكات كە ئاشنایەتی لەگەڵ جیهانی ئیسلامی دروست بكات، پاشان ئەم گەڕانە لە كتێبی (پرنسیبەكانی ئومێد) كە تێكەڵەیەك لە كەلپوری یەهودی مەسیحی مانفێست دەكات، بلوخ دەگەڕێتەوە بەرلین و تا ئەو كاتەی كە نازییەت دەسەڵات دەگرێتە دەست لەوێ دەمێنێتەوە، باش گرتنە دەستی دەسەڵات لە لایەن نازییەت ساڵی 1933 بلوخ كۆچ دەكات بۆ سویسرا و باش ئەوەی جەنگی دووەمی جیهانی كۆتایی دێت دەوڵەتی ئیشتراكی دەسەڵات دەگرێتە دەست زانكۆی لیبزج دەعوەت نامەیەكی بۆ دەنێرێت و كورسییەكی فەلسەفەی پێشەكەش دەكەن، بلوخ لە ساڵی (1954_1955) هەردوو بەرگی (پرنسیبەكانی ئومێد) بڵاودەكاتەوە، كە بە كاریگەرترین كتێبی بلوخ دادەنرێت. هەرچەند هەندێك ڕا هەیە كە هیچ شتێكی هاوبەش لە نێوان ماركس و بلوخ نییە، بەڵام زۆربەی بۆچوونەكان لەسەر ئەوە كۆكن كە بلوخ بە كاریگەرترین فەیلەسوفی سەدەی بیستی ماركسی هەژمار دەكرێت، چونكە ئەوەی بلوخ و ماركس كۆدەكاتەوە ئاڕاستەكردنی شۆڕشە بۆ گۆڕینی جیهان، ئەمەش لە ڕێگەی بەدەستهێنانی ئازادی و دەرچوونی مرۆڤە لە كۆیلایەتی ...\n1. ڕۆحی یۆتۆپیا 1918 (پەڕینەوە بۆ جیهانێكی نوێ)\n2. تۆماس مونتسر 1921(شۆڕشی لاهوت) (خوێندنەوەیەكی نوێی ماركسييانه بۆ مێّژوو)\n3. شوێنەوار 1930 (گێڕانەوەی ژیاننامە)\n4. میراتی ئەم زەمەنە 1936 (ڕەخنەگرتن لە فاشیزم و بورجوازییەتی ئەڵمانی)\n5. ئازادی و سیستەم 1946 (كاریگەری ئوميَد لەسەر بیركردنەوەی مرۆڤ)\n6. پرنسیبەكانی ئومێد\nلە گرنگترین كارەكانی بلوخ هەژمار دەكرێـت، بلوخ لەم كتێبەدا وێنەی جوڵینەری مرۆڤمان بۆ شیدەكاتەوە و ئاماژە دەكات كە سوبێكت كۆتایی نەهاتووە و نایەت، تەنانەت لەو كاتانەش كە هەموو دەرگاكان لەسەرمان قفڵ دەدرێت هێشتا دەتوانین وێنە و ڕووداوەكانی پشت دەرگاكان ببینین و بیجوڵێنین و ئاراستەی بكەین، بلوخ لەم كارەدا بۆ ئەوەی جوڵینەرمان بجوڵێنێت دەمانگەڕێنێتەوە سەر پرسیارەی ئەوەی: ئێمە كێن؟ لە كوێوە هاتووین؟ بۆ كوێ دەڕۆین؟چاوەڕێی چی دەكەین؟ چاوەڕێی چی دەكەن؟ بلوخ وەڵامی ئەم پرسیارانە بە ڕەخنەگرتن لە مەشروعێكی شارستانی پەیوەست بە (ئومێدە)وە دەداتەوە... ئێمەش لەم نووسینەدا زیاتر دەچینە ناو شیكردنەوەی ئەم كتێبە، بەڵام بێ ئەوەی تەفسیراتەكانی تری بلوخ و كتێبەكانی تری فەرامۆش بكەین...\nهێشتا_نەبوو کاریگەرترین و سەرەکیترین چەمکە لاى فەلسەفەى ئەرنست بلوخ، هێشتا_نه‌بوو ئه‌نتۆلۆژيايه‌كی مه‌حكومی سوبێكته، واته هيچ سوبێكتێك نييه خاڵی بكه‌يته‌وه له هێشتا نه‌بوو، به‌ڵاَم هێشتا_نه‌بوو په‌يوه‌ندييه‌كی سه‌ربه‌خۆ نييه به‌ڵكو په‌يوه‌ندييه له‌گه‌ڵ ئوبێكت، واته سوبێكت پێويستی به ئوبێكته، ئوبێكت لێردا ده‌بێته بناغه‌ی ئه‌وه‌ی كه سوبێكت كامڵ بكات، واته سوبێكت له بيركردنه‌وه‌ی ئه‌وه‌ی كه (نه‌بووه) يان (هێشتا -نه‌بووه) بۆ ئه‌وه ده‌ڕوات كه (بوونی هه‌بێت). بلوخ ڕای وايه هيچ كاتێك (هێشتا- نه‌بوو) پێويستی به به‌ڵگه هێنانه‌وه نييه، واته گۆمانی ئه‌وه‌مان لا دروست بێت كه ئێمه بريفێكتين و كامڵين، به‌ڵكو ئێمه ماده‌م وه‌كو كۆجيتۆ ئاماژه‌ی بێده‌كات هه‌ين كه‌واته ئه‌وه نين ئێستا هه‌ين، يان به ته‌عبيرێكی تر ئێمه ماده‌م مرۆڤين شعوری ئه‌وه‌مان پێدراوه كه ئه‌وه‌ی ئێستا هه‌ين ئه‌وه نييه كه ده‌مانه‌وێت. ئه‌رنست بلوخ له حاڵه‌تی (هێشتا- نه‌بوو) پرسيارێك رِووبه‌ڕوومان ده‌كاته‌وه و ئاماژه ده‌كات، مادام (هێشتا- نه‌بوو) ئه‌نتۆلۆژييانه به من دراوه، كه‌وته چی ڕووده‌دات بۆمان؟ من كائينێكم بوونم هه‌يه، به‌لاَم هێشتا نه‌بوومه‌ته خاوه‌نی ئه‌و بوونه‌ی كه ده‌مه‌وێت، كه‌واته ئه‌مه ئه‌وه ده‌گه‌يه‌نێت كه ماهييه‌تی جيهان بۆ من كراوه‌يه، ده‌بێت هه‌وڵ بده‌م، تێبكۆشم و بجوڵێم، گواستنه‌وه‌ی كۆجيتۆ بۆ ناو چه‌مكی (هێشتا نه‌بوو)ی بلوخ ئه‌وه‌يه كه من هه‌ستده‌كه‌م بوونی هه‌يه، بيرده‌كه‌مه‌وه و گومان ده‌كه‌م، به‌ڵاَم ئه‌وه‌ی كۆجيتۆ ئاماژه‌ی پێده‌كات كه (من هه‌م) بناغه‌يه‌كی ئه‌نتۆلۆژیی به من ده‌به‌خشێت، به‌ڵاَم كه (من بيرده‌كه‌مه‌وه) ده‌خه‌ينه پاڵی و له‌گه‌ڵ (هێشتا نه‌بوو) بلوخ دا‌يده‌نێيت بناغه‌يه‌كی ئه‌نته‌رپۆلۆژيا ده‌داته ده‌ست، به‌ڵاَم ئه‌نته‌رپۆلۆژيای په‌تی نا، به‌لَكو ئه‌نتۆلۆژيای ئه‌نته‌رپۆلۆژيا، به‌لاَم كه به‌شێك له كۆجيتۆی ئه‌نتۆلۆژی (من هه‌م) دانێين، له‌گه‌ڵ بلوخ ناكۆك دێته‌وه، بلوخ ته‌عبير له‌وه ده‌كات كه: ((من بيرده‌كه‌مه‌وه كه‌واته من نيم)) يان ((من بيرده‌كه‌مه‌وه كه‌واته ده‌بێت بوونم هه‌بێت)) كه‌واته لای كۆجيتۆ ناسنامه‌ی ئێمه (ئێستايه) به‌ڵام لای بلوخ ناسنامه‌ی ئێمه (داهاتووه)...\nبه به‌هاترين چه‌مك لای بلوخ ئومێده، بلوخ له ڕێگه‌ی (ئومێد)ه‌وه دابڕانێكی مه‌عريفی له‌گه‌ڵ فه‌لسه‌فه‌ی پێش خۆی دروستكرد، هه‌موو ئه‌و چه‌مكانه‌ی كه بلوخ خوڵقاندوونی دواجار هه‌موويان ده‌چنه‌وه ناو ئومێد، ئومێد فۆڕم به هه‌موو چه‌مكه‌كانی تری بلوخ ده‌به‌خشێت، ئومێد وا ده‌كات ئێمه له قه‌له‌قی ڕزگارمان بێت به‌وه هيشتا كامڵ نه‌بووين، ئومێد پاڵنه‌ری به‌ره‌و پێشچوونی ئێمه‌يه. به‌لاَم ده‌بێت بزانين ئومێد كورتناكريته‌وه بۆ ته‌نيا خۆزگه و تكاكانمان، به‌ڵكو جه‌وهه‌ری (ئومێد) تاكيدكردنه‌وه‌ی ئه‌وه‌يه كه ئێمه كاتيك نه‌گه‌يشتووين، مانای ئه‌وه نييه ناگه‌ين، ئه‌مه‌ش له وه‌ستان رزگارمان ده‌كات و تموحێك ده‌خاته پاڵمان بۆ ئه‌وه‌ی بجوڵێين، ئومێد خوڵقێنه‌ری يۆتۆپيايه، واته پرنسيبی ئومێد پرنسيبيكی يۆتۆپياييه، ئه‌وه يۆتۆپياشه ته‌حه‌كوم به هه‌موو جوڵه و گۆڕانكارييه‌كانی ئيمه ده‌كات....\nپێشه‌وه په‌يوه‌ندييه‌كی جه‌وهه‌ری و كۆنكريتی له‌گه‌ڵ چه‌مكی (نا) هه‌يه، لای بلوخ ئه‌وه (نا)يه كه (پيشه‌وه) ده‌خاته‌كار، يان (نا) ياخيبوونه ده‌رباره‌ی دۆخی ئێستا بۆ ئه‌وه‌ی بيكوژين و بگه‌ينه پيشه‌وه، واته (نا) خوڵقێنه‌ری (پێشه‌وه)يه، يان پاڵنه‌ره بۆ پێشه‌وه، ئه‌وه‌ش (نا) ده‌خاته كار (هێشتا- نه‌بووه)، هێشتا نه‌بوو حاڵه‌تێكی ئۆنتۆلۆژييه كه (نا) دروست ده‌كات، به‌ڵام (هيشتا- ده‌رنه‌كه‌وتوو) حاڵه‌تێكی ئۆنتۆلۆژييه كه به‌ره‌و( پێشه‌وه)مان ده‌بات.. ئه‌وه‌ی ده‌بێت بزانين چه‌مكه‌كان لای بلوخ هه‌موويان په‌يوه‌ندييان به‌يه‌كه‌وه هه‌يه، هه‌نديك جار هه‌موويان له‌ناو يه‌كدا يه‌كتری دروست ده‌كه‌ن...


تورکمانەکان ھاوپەیمانییەتییەکیان راگەیاند – دەنگی کورد\nماڵەوە/هەواڵ/عێراق/تورکمانەکان ھاوپەیمانییەتییەکیان راگەیاند\nتورکمانەکان ھاوپەیمانییەتییەکیان راگەیاند\nحزب و لایەنە تورکمانییەکانی ھەرێم ھاوپەیمانییەتییەکیان بۆ ھەڵبژاردنەکەی پەرلەمانی کوردستان ڕاگەیاندو نیگەرانی خۆشیان دەربڕی لە دروستکردنی ژمارەیەک لیست و قەوارەی تورکمانی لە لایەن حزبە کوردیەکانی ھەرێمەوە.\nبە مەبەستی یەکخستنی گوتاری سیاسیی تورکمانی و رێکخستنی نوێنەرایەتی نەتەوەیی تورکمان لە خولی داھاتووی پەرلەمانی کوردستان، پێنج حزب و لایەنی سیاسیی تورکمانی لەناو لیستی گەشەپێدانی تورکمان لە ھەڵبژاردنی پەرلەمانی کوردستان بەشداری دەکەن وەک کوتلەیەکی یەکگرتوو.\nقەوارەکە پێکدێت لە: پارتی گەشەپێدانی تورکمان، پارتی دیموکراتی تورکمان، بزووتنەوەی بێلایەنی تورکمان، پارتی گەلی تورکمانی و کۆمەڵەی لیبڕاڵی تورکمان.\nداواشیانکرد چێتر حزبە کوردیەکان چاویان لە کورسی تورکمانەکان نەبێت و ئەو پێنج کورسییەی بۆ کۆتای تورکمانەکان ھەیە، نوێنەرانی ئەو لایەنانە لەسەری دانیشن.\nسەرۆکی پارتی گەشەپێدانی تورکمان، محەمەد ئیلخانلی وتیشێ: لەگەڵ مەکتەبی سیاسی پارتی کۆبوونەتەوەو بە فەرمی پێیانڕاگەیاندوون کە ئەوان تۆمەتباردەکرێن بەوەی کورسی کۆتاکان بەتایبەت تورکمان بەکاردەھێنن، بەڵام ئێستا حزبەکانی دیکەش ئەم کارەیان دووبارە کردووەتەوە و حزبی دیکەیان بە ناوی تورکمانەوە دروستکردووە بۆ بەکارھێنانی کورسی کۆتاکان.


("خوشترین چیرۆکی خۆشەویستی" ئەو کورتە چیرۆکەبوو لە کۆمەڵە کورتە چیرۆکی"طیف الغائب- تارمایی نەهاتوویەک" لە نووسینی بلقیس الربیعي وەرمگرتبوو، کردبوومە کوردی و بەبۆنەی رۆژی خۆشەویستی ڤالەنتاین و رۆژی شەهیدی شیوعی ١٤ی شوبات، لەم لاپەڕەیەی خۆمدا لە تۆڕە کۆمەڵایەتییەکان و لە چەند سایتێکی کوردیدا بڵاوم کردبۆوە، لە ئەنجامدا هاوڕێ بەڵقیس کەهاوسەری شەهیدی نەمر دکتۆر محەمەد بەشیشی "ابو ظفر"ە، کە ساڵانێک لە کوردستان پزیشکی پێشمەرگەبوو، کاتێک لەگەڵ مەفرەزەیەکی پێشمەرگەکانی حیزبی شيوعی عیراق لە قامیشلۆوە بەرەو کوردستان بەڕێکەوتن و لەکاتی پەڕینەوە لە روباری دەجلە رۆژی ٢٧/٩/١٩٨٤ کەوتنە بۆسەی جاش و سوپای رێژیمی فاشیستی بەغداوەو لەگەڵ چەند پێشمەرگەیەکی قارەمان لەوانە هاوڕێ ئەبوهەدیل بەرپرسی مەفرەزەکە شەهیدبوون. هاوڕێ بەڵقیس ئەم نامانەی بەعەرەبی بۆ ناردم کە بەکوردیش بڵاویان دەکەمەوە: (ئازیزم أبومحمود لەگەڵ سوپاس و پێزانینی زۆرم بۆ ئەو بایەخە گەورەیەت، هیوادارم تەندروستیت باش و تەمەنت درێژبێت بۆئەوەی لەبەخشندەییدا بەردەوامبیت. ئێستا توانیم چیرۆکە وەرگێڕاوەکە لەوسایتانەی بۆتناربوم ببینم. جارێکیتر زۆرسوپاس). (العزیز أبومحمود مع خالص شکری وتقديري لأهتمامك الكبير أتمنى لك الصحة والعمر المديد لتواصل العطاء . الأن استطعت أن أرى القصة مترجمة في المواقع التي أرسلتها لي . مرة أخرى شكري الجزيل). ("ئازیزم ئەبومەحمود لەگەڵ سڵاوی گەرمم. بەخودا ئەی بەوەفاو بەڕێز ناتوانم بە وشە رادەی سوپاس و پێزانینم دەربڕم بۆ بایەخدانی زۆرت. هیواداری تەندروستی و بەختیاریتم. سڵاوم بۆ ئازیزم دایکی مەحمود. بەدڵنیاییەوە چیرۆکی(یەکەمین ماڵئاوایی) رێگەی بۆ وەرگێڕان دەگرێتەبەر. هەربژیت وەک برایەکی خۆشەویست). (العزیز ابو محمود مع تحیاتی الحارة. واللە تعجز الکلمات للتعبیر عن مدی شکري وتقديري لإهتمامک\nالکبير أیها الوفي والطیب. أتمنی لک کل الصحة والسعادة. تحیاتي للعزیزة أم محمود. أکید راح تکون القصة (الوداع الأول) ستأخذ طریقها للترجمة. دمت أخا عزیزا) وا لەسەر داوای ئەو هاوڕێ بەرێزە چیرۆکی (ماڵئاوایی)م کردە کوردی و بڵاوی دەکەمەوە): * * * * * کاژێر لەسێی دوای نێوەڕۆ نزیک دەبۆوە کە زەنگی دەرگاکە لێدرا، زۆری پێنەچوو ئەمجارە زۆر بە توندی لەدەرگاکە درایەوە. ئاوات ڕاچڵەکی و ترسا چونکە ئەم دەرگا لێدانە لای ئەو هاتنی (ئەمن) دەگەیەنێت. لەدرزێکی ژێرپەردەکەوە تەماشایکرد، ئۆتومبیلێکی فۆکسواگۆنی شینی ئاسمانیی بەرچاوکەوت، لەگەڵ زەلامێکی قەڵەوی کورتەبنە کە هەردەهات و دەچوو تەماشای دەرگاکەیانیدەکرد. کیژەکە هەوڵی دا گوێینەداتی و هێمن وئاسایی بێتەبەرچاو، دەرگاکەی کردەوە. - دەمەوی قسە لەگەڵ دکتۆر بکەم. - بەداخەوە لەماڵنییە. - ئەی دەزانیت کەی دەگەڕێتەوە؟ - لەوانەیە دوای دوو یان سێ کاژێریتر بگەڕێتەوە، زۆری پێناچێت. ئیتر کابرا رۆیشت و ئەویش دەرگاکەی داخست. لە هاوسەرەکەی نزیکبۆوەو لەروخساریدا شتێک بەدی نەدەکرا جگە لەترس بەرانبەربەو.. - دەبێ هەر ئێستە بڕۆیت! بەڵێ.. بەڵام ئێستانا ... بەڵای کەمەوە دوای نیو کاژێر، لەوانەیە لەم نزیکانە چاوەڕوانبن، من شێوەی کاریان دەزانم... رەنگە جارێکیتر بگەڕێنەوە. دەستبەجێ ئەحمەد جلەکانی لەبەرکرد، هەندێ کاغەزو پەساپۆرتەکەی هەڵگرت و بێئەوەی کەس بیبینێت روویکردە شوێنی لەدایکبوونی. لەناخی ئاواتدا مەترسی گەورەدەبوو. ئەویش جلەکانی خۆی لەبەرکردو جلی کردەبەر هەردوو منداڵەکەی و دوای ئەوە دەرچوو. ئەوەی بەبیردا نەدەهات کە دەگاتە ئەو پاسەی هاوسەرەکەی سواری بووە. سواری پاسەکەبوون و هاوسەرەکەی نەدی کەلەسەر کورسییەکی دواوەی پاسەکە دانیشتبوو. کچەکەی کە تەمەنی لەچوار ساڵ تێنەپەڕیبوو، لەدایکی وەژاند و بەدەنگێکی نزم گوتی: - دایە سەیرکە.. بابە لەدواوە دانیشتووە. - دایکی بەگوێیدا چرپاندو گوتی: " گیانەکەم هیچ قسەمەکەو وشەی"بابە"\nلەدەمت دەرنەچێ و تەماشای مەکە". ئاوات لەجێگەیەکی ستراتیژی لەناوپاسەکەدا دانیشتبوو، لەوێوە دەیتوانی ئەحمەد ببینێت بێ ئەوەی سەرنجی کەس رابکێشێت. بەچاکی سەرنجیدەدا واهاتە بەرچاوی وەک ماوەیەکی درێژبێت نەیدیبێ. زۆر شتی تێدا دەدۆزییەوە.. زەرەخەنەکەی کە سەر روخساری رووە سۆمەرییەکەی تەنانەت لە ناخۆشترین بارودۆخدا جێنەدەهێشت. ئەویش سەرنجی دەدایە ئاوات وەک بێەوێ دیداری چاوی لێتێربکات. ئەو خۆشەویستییەی کە هەر لەوکاتەوە قوتابیی دواناوەندیبوون کۆی کردبوونەوەوپاشان ژیانی بەختیاری هاوسەرگیری و...و ئەوەتا ئێستاش لێکدوورکەوتنەوە چاوەڕوانیانەو، کاژێرە چارەگرانەکەی جودایی داهاتووە. لەشارەکەیدا لەپاسەکە هاتنەخوارەوەو، هەریەکەیان بە لایەکی جیاوازدا رۆیشتن، هەروەک یەکتر نەناسن. ئاوات و هەردوو منداڵەکەی چوونە ماڵی کەسوکاری ئەحمەدو لەوێ چاوەڕێی گەڕانەوەی ئەویاندەکرد. کاتژمێر نزیکەی دەی شەوبوو ئەحمەد گەڕایەوەو لە تەنیشت ئاواتەوە خۆی دا بەسەر جێگەکەداو باسی ئەوەی بۆکرد کە گەیشتۆتە چ بڕیارێک، ئەویش ئەوەیە چەند بەخێرایی بتوانێت لە نیشتیمان دەرچێت، لەوەش ئاگاداریکردەوە کە دڵنیایە مەترسی نزیکبۆتەوە. ئەوشەوە ئاوات هیچ نەنووست و پێڵووەکانی نەخستنە سەریەک... ئەحمەد سبەینێ بەیانی دەردەچێت. ئاوات سەری خستە سەرشانی و باڵی بەدەوریداهێناو بەچرپە هەندێ وشەی درکاند، وشەکانی تەنگانەو ماڵئاوایی و لێکجودابوونەوەو نەیدەزانی ئەمە چەند درێژە دەکێشێت. وشەی لەشێک کە ناخوازێت جیابێتەوە... - بمدەرەپاڵ سنگە پڕلە خۆشەویستییەکەت، لە پێناو خۆشەویستیماندا کە لەنێوان پەراسوەکانمدا پەرستگایەکی بۆتۆ دروستکردووە، بەرگری تاڵیی جیابوونەوەی قورس و گرانت دەکەم... ئێمە هەردووگیانمان تێکەڵبوون و بوونەتە یەک گیان. ئاواتی گرتەباوەش.. ماچیکردو لەچاوە پڕلەپێکەنینەکەیدا زەردەخەنەیەکی دلگیریی دەبینی. هەستی بە خەمباریکرد لەکاتێکدا وایدەبینی تەماشایدەکات وەکو لێیبپاڕێتەوە:\n"لێم دوورمەکەوەرەوە.. من بەبێ تۆ وندەبم.." خۆشەویستم من لێرە لەتەنیشتتەوەم. بەناچاری بۆ ماوەیەکی کورت لێکجودا دەبینەوە، بەڵام پاشان بە دیداری یەک دەگەین و جودایی دەکوژین، تەنیا تۆ لەناو دڵمدا دەبیت تا ئەوکاتەی مردنم دادێ. - چاوەڕوانتدەکەم و نیگەرانمەبە بۆئێمە بەڵام وریای خۆتبە، ئایا دڵنیایت پەساپۆرتەکەت پێیە؟ - بەڵێ لەوبارەیەوە نیگەران مەبە، دەربارەی بارودۆخی من خۆت ئازارمەدە. کات بەرەبەیانی زووبوو، شەقامەکان چۆڵبوون، تاکی پەنجەرەکان داخرابوون لەوکاتەدا کە ئەحمەد ماڵئاوایی لە ئاواتکرد تا لە بەغدا بەدیداری بگاتەوە.. ئاوات زۆر هەوڵی دا کە ئەقڵی لە بیرکردنەوە رابگرێت، بەڵام بێ سوودبوو هاتەسەر ئەو بیروڕایەی کە لەبارەی ئەم سەفەرەوە هیچکەس ئاگادارنەکات و لە خەیاڵیداکەوتە خوێندنەوەی چیرۆکێک کە بتوانێ ئەو کارمەندانەی لەگەڵ مێردەکەی پێکەوەن بە هۆکاری دواکەوتنی لە دەوام قایلبکات. ئاوات هەردوو منداڵەکەی ماچکردو بە نەنکیانی سپاردن و گەڕایەوە بۆ ئەو شارەی خۆی و مێردەکەی کاریان تێدادەکرد. لە دۆستەکانیشی هەندێ پارەی قەرزکرد، هەندێ جلوبەرگی مێردەکەی هێنا لەگەڵ کتێبێکی پزیشکی و ئامێرە پزیشکییەکەی بیستن، هەمووی خستنە ناو بوخچەیەکی گچکەوە تا کاتێک زوودەردەچێ نەبنە جێگەی گومانی کەس. بۆ رۆژی دووەم لەدوای شووشەی پەنجەرەکەوە راوەستاو تەماشایکرد، کاتێک یەکەمین تیشکەکانی کازێوە دەرکەوتن، لەسەرخۆ دەرگاکەی کردەوەو دوای ئەوەی تەماشایکرد شەقامەکە لە رێبواران چۆڵە، لەماڵ دەرچوو، بوخچەکەی هەڵگرتبوو بەپەلە بەرەو تێرمیناڵی ئۆتومبیلەکان رۆیشت تا فریای یەکەم پاس بکەوێت کە بەرەو بەغدا دەڕوات. لەماڵی برایەکەی خۆی بۆ ماوەیەکی کورت بە دیداری ئەحمەد گەیشت. - هەندێ جلوبەرگم بۆ هێناویت، لەگەڵ هەندێ پارە کەلە دۆستەکانم قەرزکردووە پاشان کە قەرزی خانوبەرەم وەرگرت بۆیان دەگێڕمەوە. - بەڵام تۆ بۆ تەواوکردنی خانوەکە پێویستت بە پارەیە! - نیگەرانمەبە خۆم جێبەجێیدەکەم. - چەندت پارە بۆ هێناوم؟\nئاوات بەخێرایی تەماشایەکیکردو بەزەردەخەنەیەکەوە گوتی: - بڕی پارەکە کەمنییە، بەشی پێداویستەکانت لەنامۆیی دەکات تا کاروبارەکانت جێگیردەبن. - من ئێستا هەست بە دڵنیایی و گەشبینی و بڕوا بە دوارۆژی خۆم دەکەم، بۆیە خۆشەویستەکەم سەرمت بۆ دادەنەوێنم، بۆ گەورە تەماشاکردنی ئەو بەوەفاییەت و دڵسۆزییەت بۆ خۆشەویستیمان. هەردووکیان پێکەوە سواری ئۆتومبیلێکی کرێ بوون و لە کۆگایەکانی نزیک (پردی شەهیدان) هاتنەخوارەوەو، لەوێ جانتایەکی بۆ کڕی و جلوبەرگەکەی بۆ تێخست. بەبێدەنگی پێکەوە دەڕۆیشتن. ئاوات بووە پارچەیەک لەترس بەڵام خۆی بۆ بەرگەگرتنی ماڵئاوایی راگرت. دڵی بەپەلە لێیدەداو وای هەستدەکرد کە گوێی لە ترپەکانێتی و هەروا کەسانی دەورو پشتیشی دەتوانن بیانبیستن. بێ ئەوەی وشەیەک بڵێت بەجێیهێشت. ئەحمەد لەوکاتەدا سەرنجیدەدا کە بە هەنگاوی ماندو لە شەقامەکە دەپەڕییەوە بێ ئەوەی تەماشای دواوە بکات، بۆ ئەوەی سواری ئەو پاسەبێت کە دەچێتە تێرمیناڵ. لەگەڵ خەڵکی چاوەڕوانی هاتنی پاسەکەدا راوەستا، ویستی بەدەست بەرزکردنەوە ئاماژەی بۆ بکات ، بەڵام پڕکێشیی ئەوەی نەکرد چونکە دەست راوەشاندنی لەو چەشنە سەرنجی خەڵک رادەکێشێت. لای هەڵوێستگەی پاس ئاوات سەرنجی روخساری رێبواران و دوکانی جانتافرۆشان و فرۆشیارەکانی جلوبەرگی کۆنەیدەدا. ناوچەی (پردی شەهیدان) جمەیدەهات لە جوڵانەوەیەکی زۆرو، خۆر لە ئاستی پردەکەدا نزیکبوو سەری لە ئاسۆبدات و، رەنگەکانی لەکاتی خۆرئاوابوون و ماڵئاواییدا پرتەقاڵییەکی سوورباوبوو، کاتێک وەرگەڕا ئەحمەدی بینی کە لەشوێنی خۆی وەستابوو بەدووچاوی وێڵەوە تەماشای ئەوی دەکرد. ئەویش نەیتوانی بۆ ماڵئاوایی لێکردنی دەستی بەرز بکاتەوە، نەک لەوانەبێ کەسێک لە دوورەوە چاودێرییان بکات. لێوەکانی جوڵاندو تەماشایدەکردو زمانیشی لەگەڵ لێوەکانی دەلەراندەوە، بەڵام هیچ دەنگی لێوەنەدەهات. " ئای خودایا مرۆڤی راونراوو دەستبەسەری ژێر زەبری ترس و تۆقاندن واهەستدەکات کە هەموو خەڵکی چاویان لەوبڕیوە، لەگەڵ خۆیداو لەبەر خۆیەوە ورتەورتی دەکرد.\nئاوات سواری پاسەکەبوو، ئەحمەدیش رۆیشتە ئوتێلێکی نزیک. ئەحمەد بەبێ هەڵبژاردنی خۆی دەرچووە دەرەوە، نامۆیی نەیتوانی شتێک بەرانبەری بکات، بەڵکو خۆشەویستی و دڵسۆزیی بۆ ئاوات پترکردن، لە ئاوارەییەوە بۆ ئاواتی نووسی: دەڵێت: "پێمدەڵێن ئەوە ئافرەتانی جوانی سۆفیا لەبەردەمتانهەن، لەبەرچی یەکێکیان ناکەیت بەدۆست یان ئاشقی خۆت، منیش بەساویلکەییان پێکەنیم و، چەند دەمویست بەروویاندا بقیژێنم، وەک شتێک لە ناخمدا رابپەڕێت .. چۆن؟ چۆن؟... ئێوەنازانن من لە وڵاتی خۆم ژنێکم جێهێشتووە ئەگەر گشت ژنانی سەرزەوی هەموو پێکەوە کۆببنەوە ناتوانن ئەو بۆشاییە پڕبکەنەوە کەئەو دروستیکردووە، یان دڵێک وەربگێڕن کە ئاشقی ئەوبووەو هێچ ژنێکی دیکەی نەناسیوە. ئاخ خۆزگە ئەوەتان دەزانی!!\nکۆی سه‌ردان: 17559900


يه كيتى نيشتمانى كوردستان مه لبه ندى (4)دهوك: 02/20/11\nحزبه كوردستانيكان...ى.ن.ك له م دوخه دا به داناى باريرزكارى له هو لاتيان وسليمانى كرددوه\n/www.pukmedia.comئێواره‌ی ئه‌مڕۆ 20-2 له‌باره‌گای مه‌كته‌بی سیاسی، هه‌ڤاڵ مه‌لا به‌ختیار لێپرسراوی ده‌سته‌ی كارگێرِی مه‌كته‌بی سیاسی یه‌كێتیی نیشتمانیی كوردستان، به‌ئاماده‌بوونی هه‌ڤاڵان حاكم قادر ئه‌ندامی ده‌سته‌ی كارگێرِی، مسته‌فا چاوه‌رِه‌ش و مه‌حمودی حاجی ساڵح پێشوازی له‌وه‌فدێكی هاوبه‌شی حزبه كوردستانیه‌كان كرد، كه‌پێكهاتبوو له‌نوێنه‌رانی هه‌ریه‌ك له‌حزبی سۆسیالیست دیموكراتی كوردستان، حزبی شیوعی كوردستان، حزبی زه‌حمه‌تكێشانی كوردستان و حزبی زه‌حمه‌تكێشانی سه‌ربه‌خۆی كوردستان كرد.\nله‌دیداره‌كه‌دا گفتوگۆ له‌باره‌ی بارودۆخی هه‌رێمی كوردستان به گشتی و شاری سلێمانی به تایبه‌ت كرا به‌تایبه‌ت له سایه‌ی روداوه‌كانی چه‌ند رۆژی رابردووداو جه‌خت له‌سه‌ر پێویستی به‌رده‌وامبوونی هه‌وڵه‌كان بۆ هێوركردنه‌وه‌ی بارودۆخه‌كه‌و پاراستنی ده‌سكه‌وته‌كان و یه‌كرِیزیی هێزه كوردستانییه‌كان كرایه‌وه.\nهه‌ڤاڵ مه‌لا به‌ختیار سیاسه‌تی یه‌كێتیی نیشتمانیی كوردستانی له‌مامه‌ڵه‌كردن له‌گه‌ڵ ئه‌و بارودۆخه هه‌ستیاره رونكرده‌وه‌و رایگه‌یاند: زۆر گرنگه به‌لای یه‌كێتیی نیشتمانیی كوردستانه‌وه هه‌میشه له‌رِاوێژدا بێت له‌گه‌ڵ حزبه دۆسته‌كانیدا، تا به‌هه‌موان بتوانین رێگه‌چاره‌یه‌ك بۆ چاره‌سه‌ری ئه‌م قۆناغه دیاریبكه‌ین.\nجه‌ختیشیكرده‌وه كه سه‌ره‌رِای گشت روداوه‌كان ئێمه به ئارامی و دانایی ده‌مانه‌وێت ئه‌م دۆخه له‌میلله‌ته‌كه‌مان تێك نه‌چێت و ده‌رفه‌ت نه‌ده‌ین به‌هیچ كه‌سێك یاری به‌چاره‌نوسی میلله‌ته‌كه‌مانه‌وه بكات، به‌رده‌وامیش ده‌بین له‌سه‌ر هه‌وڵه‌كانمان بۆ پاراستنی ئارامی و شارو سه‌رو ماڵی هاووڵاتیان و دام و ده‌زگاكان تێكرِا، سوریشین له‌سه‌ر پێویستی ده‌ستپێكردنی دیالۆگ له‌نێوان گشت لایه‌نه‌كان به‌بێ جیاوازی به‌مه‌به‌ستی چاره‌سه‌ركردنی كێشه‌كان و به‌رگرتن له‌هه‌ر روداوێكی نه‌خوازراو، چاره‌سه‌ری سه‌ربازیش نه‌خوازراوه.\nمه‌لا به‌ختیار دوپاتیكرده‌وه: شاری سلێمانی شارێكی قاره‌مان و ماندووه، چیتر ناهێڵین ئه‌م شاره له‌وه زیاتر ئازار بدرێت و پێمان وایه زیان بۆ هه‌ر هاوولاتیه‌كی ئه‌م شاره، زیانه بۆ خودی یه‌كێتیی نیشتمانیی كوردستان و سوریش ده‌بین له‌سه‌ر فراوانتركردنی پانتایی ئازادی و نه‌هێشتنی هیچ ده‌ره‌تانێك بۆ دروستكردنی ئاژاوه‌و پشێوی، چونكه ئازادی بیروباوه‌رِه‌و پشێویش دژی ئازادییه.\nله به‌رامبه‌ردا حزبه كوردستانیه‌كان ستایشی رۆڵ و هه‌ڵوێستی یه‌كێتیی نیشتمانیی كوردستانیان له‌چاره‌سه‌ركردنی كێشه‌كان و نه‌هێشتنی په‌ره‌سه‌ندن و ئاڵۆزتربوونی دۆخه‌كه له‌ئێستاو رابردوودا كردو رایانگه‌یاند: یه‌كێتی توانیویه‌تی له‌م دۆخه‌دا به دانایی پارێزگاری له‌هاووڵاتیان و شاری سلێمانی بكات و هیواشیان خواست ئه‌و هه‌وڵانه به‌رده‌وام بن.\nهه‌روه‌ها حزبه كوردستانیه‌كان پێشنیازی خۆیان له‌باره‌ی چۆنیه‌تی چاره‌سه‌ركردنی بارودۆخه‌كه‌و چاره‌ی كێشه‌كانی ئه‌مڕۆی كوردستان كرده‌وه‌و جه‌ختیان كرده‌وه: پێویسته به‌هه‌موو لایه‌ك چاره‌سه‌ری كێشه‌كان بكه‌ین چونكه ئه‌م دۆخه تێك بچێت ئه‌وا هه‌موان تیایدا زه‌ره‌رمه‌ند ده‌بین، بۆیه پێویسته گشت هه‌وڵه‌كان بخرێته‌گه‌رِ بۆ پاراستنی یه‌كرِیزیی و ته‌بایی و برایه‌تی نێو ماڵی كوردو هه‌رچی زووتر ئاسایی كردنه‌وه‌ی بارودۆخه‌كه.\nئاماده‌بوانی كۆبونه‌وه‌كه پیكهاتبوون له عه‌بدوڵا حاجی مه‌حمود، محه‌مه‌د دۆڵاشی، خه‌لیل سه‌عید له‌حزبی سۆسیالیست و ئه‌بوتاراو هاورِێ گۆران له‌حزبی شیوعی كوردستان، دكتۆر ئه‌حمه‌د ئه‌نوه‌رو بێكه‌س قادر له‌حزبی زه‌حمه‌تكێشانی كوردستان، فه‌تاح زاخۆیی، بڵند عومه‌ر، شێركۆ میروه‌یسی له حزبی زه‌حمه‌تكێشانی سه‌ربه‌خۆی كوردستان.\nپاش كۆبوونه‌وه‌كه‌ش حاكم قادر ئه‌ندامی ده‌سته‌ی كارگێرِی مه‌كته‌بی سیاسی و ئه‌بو تارا ئه‌ندامی مه‌كته‌بی سیاسی حزبی شیوعی له‌لێدوانێكدا بۆ میدیاكان ناوه‌رۆكی كۆبوونه‌وه‌كه‌یان خسته‌رِوو.\nله‌م راپۆرته‌دا زانیاری زیاتر ده‌بیستن:\nمرسلة بواسطة يه كيتى نشتمانى كوردستان مه لبه ندى جوار دهوك في 7:48 م ليست هناك تعليقات:\nوه فديكى ى.ن.ك خانه واده ى ريزوان جوانه مه رك به سه رده كاته وه\nئه‌مڕۆ 20-2 عیماد ئه‌حمه‌د ئه‌ندامی مه‌كته‌بی سیاسی به هاوڕێیه‌تی عه‌دنانی حه‌مه‌ی مینه‌و حامیدی حاجی غالی ئه‌ندامانی سه‌ركردایه‌تی ی.ن.ك سه‌ردانی ماڵی حاجی عه‌لی باوكی شه‌هید رێژوانیانكرد كه رۆژی 17 ی ئه‌م مانگه له خۆپیشاندانه‌كه‌ی شاری سلێمانی شه‌هید بوو.\nله‌و سه‌ردانه‌دا عیماد ئه‌حمه‌د سه‌ره‌خۆشی و هاوخه‌می هه‌ڤاڵ مام جه‌لال، سكرتێری گشتی یه‌كێتیی نیشتمانیی كوردستان و مه‌كته‌بی سیاسی و سه‌ركردایه‌تی یه‌كێتی گه‌یانده بنه‌ماڵه‌كه‌یان و ته‌ئكیدی كرده‌وه كه خوێنی شه‌هید رێژوان خوێنی ئه‌م میلـله‌ته‌یه‌و خوێنی كوڕی ئه‌م شاره‌یه‌و له‌ناخی دڵمانه‌وه خه‌مبارین به‌شه‌هید بوونی.\nعیماد ئه‌حمه‌د وتیشی: وه‌ك یه‌كێتی بڕوامان به‌ئازادی راده‌ربڕین و شێوازه‌كانی ده‌ربڕینی داخوازییه‌كان هه‌یه، له‌و پێناوه‌شدا یه‌كێتی ده‌ریایه‌ك خوێنی رشتووه‌و ئه‌م ده‌ستكه‌وته‌ی كه ئه‌مڕۆ به‌ده‌ستهاتووه له ئه‌نجامی خوێنی شه‌هیدان به‌ده‌ستهاتووه‌و پاراستنی له ئه‌ستۆی هه‌مووانه.\nناوبراو راشیگه‌یاند: ئه‌وه‌ی رویدا له ئه‌نجامی ده‌ستێكی گێره شێوێن بووه كه ئاقاری ئه‌و رێپێوانه هێمنانه‌ی گۆڕی بۆ توندوتیژی و بووه هۆی شه‌هیدكردنی كاكه رێژوان و بریندار كردنی ژماره‌یه‌ك له هاووڵاتیان، وه‌ك یه‌كێتی داوامان له حكومه‌ت كردووه لێكۆڵینه‌وه‌ی ورد له روداوه‌كه بكات و تاوانباران راپێچی دادگا بكات و به‌پێی یاسا سزایان بدات.\nهه‌ر له‌و سه‌ردانه‌ی وه‌فدی ی.ن.ك-دا عیماد ئه‌حمه‌د ته‌ئكیدیكرده‌وه كه ده‌كرێت هاووڵاتیان به‌ڕێگه‌ی هێمنانه‌و شارستانییانه داخوازی و داواكارییه‌كانیان بگه‌یه‌ننه حكومه‌ت، نه‌ك به‌شێوه‌ی توندوتیژی.\nله به‌رامبه‌ردا باوكی جوانه‌مه‌رگ سوپاسی سه‌ردانه‌كه‌ی وه‌فدی یه‌كێتی و هاوخه‌می هه‌ڤاڵ مام جه‌لال و مه‌كته‌بی سیاسی و سه‌ركردایه‌تی یه‌كێتی كردو ته‌ئكیدی كرده‌وه كه وه‌ك بنه‌ماڵه‌ی جوانه‌مه‌رگ رامانگه‌یاندووه‌و ته‌ئكیدی ده‌كه‌ینه‌وه كه رازیمان نییه كه‌س به‌ناوی خوێنی شه‌هیده‌وه رێپێوان بكات، ئێمه ده‌مانه‌وێت ئارامی ئاسایشی شاره‌كه‌مان پارێزراو بێت و ته‌نها خوێنی كوڕه‌كه‌ی ئێمه برژێت، به‌توندوتیژی و خوێن رشتن چاره‌سه‌ری كێشه‌ناكرێت، به‌ڵكو ده‌بێت به‌وتوێژو لێكتێگه‌یشتن چاره‌سه‌ری كێشه‌و كه‌موكوڕییه‌كان بكرێت و هه‌موومان له ئاست به‌رپرسیارێتی بین و نه‌هێڵین ده‌ستی ئاژاوه ئه‌مشاره بشوێنێت كه ته‌نها دوژمنه‌كانمان لێی سودمه‌ند ده‌بن.\nجارێكی تر عیماد ئه‌حمه‌د سوپاسی هه‌ڵوێستی جوامێرانه‌و نیشتمان په‌روه‌رانه‌ی بنه‌ماڵه‌كه‌یانی كرد و هیوای خواست ئه‌مه دوا خه‌م و كۆستی بنه‌ماڵه‌كه‌یان بێت.\nمرسلة بواسطة يه كيتى نشتمانى كوردستان مه لبه ندى جوار دهوك في 1:54 م ليست هناك تعليقات:\nwww.pukmedia.comبه‌ناوی خوای گه‌وره‌و میهره‌بانه‌وه\nجه‌ماوه‌ری به‌شه‌ره‌ف و تێكۆشه‌ری كوردستان.. شاری هه‌ڵمه‌ت و قوربانی\nسڵاوێكی شۆڕشگێڕانه‌ی گه‌رمتان لێبێت\nسه‌باره‌ت به‌و بارودۆخه ناسك و هه‌ستیاره‌ی كه گه‌له‌كه‌مان پێیدا تێپه‌ڕده‌بێت، پێویسته هه‌موو لایه‌نه سیاسییه‌كان و خه‌ڵكی قاره‌مانی كوردستان هه‌ست به به‌رپرسیارێتی سه‌رشانیان بكه‌ن له پاراستنی ئه‌منیه‌تی ئه‌م شاره خۆشه‌ویسته‌دا كه ئه‌وه چه‌ند رۆژێكه بارودۆخی ئه‌منی شاره خۆشه‌ویسته‌كه‌مان تێكچووه و هه‌مومان نیگه‌رانین به‌م پێشهاته نه‌ویستراوه، سه‌رئه‌نجام چه‌ند رۆژێكه كاروكاسبی هاووڵاتیانی ئه‌م شاره وه‌ستاوه‌و خه‌ڵكی ده‌ستی له‌سه‌ر دڵیه‌تی كه جارێكی تر شه‌ڕی نه‌گریسی براكوژی رووبداته‌وه كه ببێته هۆی ماڵوێرانی بۆ گه‌له‌كه‌مان و له‌ده‌ستدانی ئه‌و ئازادییه‌ی به‌ده‌ست هاتووه، بۆیه ده‌بێت هه‌موومان هه‌ست به به‌رپرسیاریه‌تی و پاراستنی ئازادی و ده‌سكه‌وته‌كانی گه‌له‌كه‌مان بكه‌ین.\nله‌مباره‌یه‌شه‌وه هه‌موو لایه‌ك ئاگادار ده‌كه‌ین كه ئه‌و هێزانه‌ی هێنراونه‌ته سنووره‌كه ده‌گه‌ڕێنه‌وه شوێنه‌كانی خۆیان و بڕیاریشه هه‌موو هێزه سیاسییه‌كانی كوردستان به تایبه‌تی (یه‌كێتیی نیشتمانیی كوردستان و پارتی دیموكراتی كوردستان و بزووتنه‌وه‌ی گۆڕان و كۆمه‌ڵی ئیسلامی و یه‌كگرتووی ئیسلامی) له‌سه‌ر یه‌ك مێزی گفتوگۆ كۆببنه‌وه له‌ڕێگه‌ی دیالۆگه‌وه كێشه هه‌ڵپه‌سێردراوه‌كان چاره‌سه‌ر بكه‌ن.\nدیاره ئێمه له كاتێكدا ده‌ستخۆشی له گه‌لانی میسرو تونس ده‌كه‌ین و پیرۆزبایی له هه‌موو ئازادیخوازانی جیهان ده‌كه‌ین به بۆنه‌ی سه‌ركه‌وتنی شۆڕشه‌كانیان، به‌و هیوایه‌ین ئه‌مه ببێته هاندانێك بۆ ئه‌وه‌ی ئه‌زموونی دیموكراسی كوردستانیش قۆناغێكی دیكه له نوێبوونه‌وه‌و په‌ره‌سه‌ندن به خۆیه‌وه ببینێت و هه‌موو لایه‌نه سیاسییه‌كان به ده‌سه‌ڵات و ئۆپۆزسیۆنه‌وه به گیانی لێبوردنه‌وه‌و لێكتر قبوڵكردن هه‌نگاوی زیاتر بنێن بۆ خزمه‌تكردنی گه‌له‌كه‌مان، دواجار ئه‌م شه‌پۆله دیموكراسییه‌ی كه ناوچه‌كه‌ی گرتۆته‌وه، ده‌ڕژێته خانه‌ی به‌رژوه‌ندی ئێمه‌و به‌دیهاتنی ته‌واوی مافه نه‌ته‌وه‌ییه ره‌واكانی گه‌له‌كه‌مان، هه‌روه‌ها له پێناوی به دیهێنانی مافه نه‌ته‌وه‌ییه‌كانمان تێبكۆشن و وه‌كو باشووری سودان گه‌له‌كه‌مان به مافی چاره‌ی خۆنووسین شاد بێت.\nهاووڵاتیانی كوردستان.. دانیشتوانی خۆشه‌ویستی شاری سلێمانی\nله‌مساڵدا بڕیاره هه‌ڵبژاردنی ئه‌نجومه‌نی پارێزگاكان به‌ڕێوه‌بچێت و هه‌موو لایه‌ك ئازادانه‌و دوور له هه‌ر جۆره فشارێك هه‌موومان ده‌چینه‌وه به‌رده‌م سندووقه‌كانی ده‌نگدان و له‌ڕێگه‌ی ئه‌م پرۆسه دیموكراسییه‌وه پێویسته ململانێ سیاسییه‌كان یه‌كلا بكه‌ینه‌وه، ته‌نها له‌م رێگه‌یه‌وه ته‌بایی و به‌یه‌كه‌وه ژیان و خزمه‌تی زیاتری هاووڵاتیان به‌ره‌و پێش ده‌چێت، بۆیه داواتان لێده‌كه‌م له‌ڕوانگه‌ی هه‌ستكردنتان به به‌رپرسیارێتی نیشتمانی و نه‌ته‌وه‌ییتان كۆتایی به‌م بارودۆخه بهێنین، خوێنی رێژوانی جوانه‌مه‌رگ و قوربانییه‌كانی تر ببێته هه‌وێنی ئاشتی و برایه‌تی و یه‌كتر قبوڵكردن و پێكه‌وه ژیان.\nنه‌مریی و سه‌ربه‌رزیی بۆ شه‌هیده سه‌ربه‌رزه‌كان\nكۆسره‌ت ره‌سوڵ عه‌لی\nمرسلة بواسطة يه كيتى نشتمانى كوردستان مه لبه ندى جوار دهوك في 11:07 ص ليست هناك تعليقات:\nوته بيزى مه كتبى سياسى ى.ن.ك به توندى ئيدانة ى سوتاندنى كه نالى ناليا ده كات\nwww.pukmedia.comوته‌بێژی مه‌كته‌بی سیاسی ی.ن.ك له‌به‌یاننامه‌یه‌كدا به‌توندی ئیدانه‌ی ئه‌و كاره تێكده‌رانه‌یه ده‌كات كه شه‌وی رابردوو له‌دژی كه‌ناڵی نالیا ئه‌نجامدراو بووه هۆی سوتاندنی كه‌ناڵه، هه‌روه‌ها داواش ده‌كات لێكۆلێنه‌وه له‌ڕووداوه‌كه بكرێت و ئه‌نجامده‌رانی بدرێنه دادگا ئه‌مه‌ی خواره‌وه ده‌قه‌كه‌یه‌تی.\nوته‌بێژی مه‌كته‌بی سیاسی ی.ن.ك\nبه‌توندی ئیدانه‌ی سوتاندنی كه‌ناڵی نالیا ئه‌كه‌ین و داوای لێكۆلێنه‌وه ئه‌كه‌ین.\nسه‌باره‌ت به‌و كاره تێكده‌رانه‌یه‌ی كه شه‌وی رابردوو له دژی كه‌ناڵی نالیا ئه‌نجامدرا، ئازاد جندیانی وته‌بێژی مه‌كته‌بی سیاسی ئه‌م لێدوانه‌ی دا: وێڕای نیشاندانی هاوده‌ردی قوڵمان بۆ خاوه‌ن و كارمه‌ندانی كه‌ناڵی نالیا، به‌ناوی مه‌كته‌بی سیاسییه‌وه به‌توندی ئیدانه‌ی ئه‌و كاره تێكده‌رانه‌یه ئه‌كه‌ین كه له‌به‌رامبه‌ر كه‌ناڵی نالیا ئه‌نجامدرا، پێشمان وایه ئه‌م كاره تێكده‌رانه‌یه بۆ مه‌به‌ستی پشێووی نانه‌وه‌ی زۆرتر ئه‌نجام دراوه.\nهه‌روا وتی: داوا له‌لایه‌نه به‌رپرسه‌كانی حكومه‌ت ئه‌كه‌ین لێكۆلێنه‌وه‌ی ورد له‌و باره‌وه بكه‌ن و ئه‌نجامده‌رانیش بدرێنه دادگا.\nمرسلة بواسطة يه كيتى نشتمانى كوردستان مه لبه ندى جوار دهوك في 10:54 ص ليست هناك تعليقات:\nخه لكى دهوك ئازاوه كريان ره ت دكه ن\n/www.pukmedia.comئه‌و توندتیژی و ئاژاوه‌گیریا په‌یدابووی ل باژێری سلێمانیی كو رێره‌وی خو پیشاندانه‌كی پشتی تمام بونا ده‌می وی یی یاسایی هاته‌گوهورین و سه‌ر ئه‌جام په‌لامارا هه‌ردوو باره‌گایێن لقا 4 یا پ،د،ك و رێكخراوێن دیموكراتی یێن ی،ن،ك هاته‌دان و ته‌قه‌هاته‌كرن و كه‌سه‌ك هاته‌كوشتن و خوپیشاندانان ب تشته‌كی شارستانی دزانن كو یێن یاسایی بن لی ئاژاوه‌گێری و توند وتیژیی ره‌ت دكه‌ن.\nرۆژنامه‌ڤان حه‌سه‌ن فه‌تاح دبێژیت: هه‌ر چه‌نده خوپیشاندان یا ده‌ستویر دایی بوو ژ ده‌مژمێر 30/2 تا 5 ئێڤاری، لی ئه‌ڤا هاتیه‌كرن، پشتی وی ده‌می یاسایی بویه له‌وما ئه‌م شێن بێژین كاره‌كی نه‌یاسایی وتێده‌رانه‌بوو، مه‌نه‌ڤێت ژی كه‌لتوری خو پیشاندانی ل هه‌رێما كوردستانی بهێته گوهرین و هه‌ر كاره‌كی ڤی ته‌ناهیا ل هه‌رێما كوردستانی هه‌یی تێكبده‌ت و داموده‌زگه‌هێن فه‌رمی و مال و سامان و گیانی هاولاتیان بێخیته دمه‌ترسیی دا ئه‌م ره‌ت دكه‌ین، ڤان بویه‌ران ئیدانه‌ژی دكه‌ین و داخاز دكه‌ین ب زویترین ده‌م لێژنه‌كا ڤه‌كولینی یا بی لایه‌ن بهێته پێكئینان و ئه‌و ده‌ستێن ل پشت ڤان كه‌سان بهێنه‌سزادان لگوره‌یی یاسایی چونكه ئه‌ڤه گومانه‌كی ل جه‌م مروڤی په‌یدا دكه‌ت كو ده‌سته‌ك ل پشت هه‌بویه ژبه‌ر كو پرانیا وان نه‌فام و سنێله‌بون.\nئه‌ز روژنامه‌ڤان شیروان محمد تاهر، دبێژم كو خو پێشاندان ل هه‌می وه‌لاتا تشته‌كی زور نورماله ل ده‌ما خو پیشاندان دبنه توندو تیژی، ئه‌ڤه نه تشته‌كی شارستانیه و بارودوخی هه‌رێما كوردستانا عیراقی یی ئارامه و جیرانێن هه‌رێما كوردستانی ژی هه‌می دوژمنن، ئه‌ڤجا هیڤیدارم ژ هه‌می خه‌لكی كوردستانی ئارامیا وه‌لاتی مه راگرن.\nرۆژنامه‌ڤان ناسر حكمه‌ت ل دور بویه‌رێن روژانین بوری ل كوردستانی رویداین دبێژیت: پشتی بورینا 20 سالان ل سه‌ر ئه‌زمونا هه‌رێما كوردستانی مه هوسا هزركر، كو كوردستان ژ قوناغا توند و تیژیی ده‌رباز بویه، لی ب مخابنی ڤه دبێژین كو ئه‌ڤرو هنده‌ك كه‌س بو پاراستنا به‌رژه‌وه‌ندیا تاكه كه‌سیا خو بزاڤی دكه‌ن كه‌لتوری توند و تیژیی ساخ كه‌نه‌ڤه، كو ئه‌ڤ چه‌نده مه‌ترسیه‌كا نشیمانی و نه‌ته‌وه‌یی دروست بكه‌ت و خواندنه‌كا خراب ب حكومه‌ت و گه‌لی كوردستانی دبیت.\nمرسلة بواسطة يه كيتى نشتمانى كوردستان مه لبه ندى جوار دهوك في 9:00 ص ليست هناك تعليقات:


کوردیپێدیا - زیاتر 51 لەسەدی ئێعدامەکانی جیهان لە ئێراندا ڕوو دەدات\n📊 زیاتر 51 لەسەدی ئێعدامەکانی جیهان لە ئێراندا ڕوو دەدات | پۆل: ئامار و راپرسی | زمانی بابەت: 🏳 کوردیی ناوەڕاست\nزیاتر 51 لەسەدی ئێعدامەکانی جیهان لە ئێراندا ڕوو دەدات\nلە مانگی ژانوویە هەتا مانگی سێپتامبری ساڵی 2018ی زایینییەوە، لە ئێران 216 هاووڵاتیی لە سێدارە دراون.\nتۆڕی مافی مرۆڤی مانیتوورینگی ئێران لە ئینفوگرافیکێکدا بڵاوی کردووە، کە لە ماوەی 9 مانگدا، 216 هاووڵاتیی ئێرانی و کورد لە ئێراندا لە سێدارە دراون.\nبەپێی ئەو سەرچاوەیە، لە ماوەی ئەو 9 مانگەدا، لانیکەم 10 زیندانیی سیاسی بە ناوەکانی ڕامین حوسێن‌پەناهی، زانیار و لوقمان مورادی، محەممەد سەلاس، کەماڵ ئەحمەدنژاد، ئەحەد شەباب، ناسر عزیزی، محەممەد و ئیسماعیل شەبەخش و حەیاتوڵڵا نوتی زەهی لە ئێراندا لە سێدارە دراون.\nهەروەها لەو ماوەیەدا، 5 کەس کە تەمەنیان لە ژێر 18 ساڵ بووە، لە کاتی دەسبەسەرکرانیان بە ناوەکانی ئەمیر حوسێنپوور جەعفەر، عەلی کازمی، مەحبووبە موفیدی، ئەبووڵفەزڵ چزانی شەرایی و زەینەب سکانوەند لرکانی لە سێدارە دراون.\nبەپێی ئەو سەرچاوەیە: لە مانگەکانی ژانوویە 17 کەس، فووریە 17 کەس، مارس 13 کەس، ئاڤریل 33 کەس، مەی 16 کەس، ژوویەن 17 کەس، جوولای 41 کەس، ئووت 30 کەس و سێپتامبر 33 کەس لە زیندانییەکانی ئێراندا لە سێدارە دراون.\nبەپێی بڵاوکراوەکانی فەرمیی ڕێکخراوەکانی مافی مرۆڤ، ئێران دووهەمین وڵات لە دوای چینە، کە زۆرترین ڕێژەی لەسێدارەدانی تێدا جێبەجێ دەکرێت و بە وڵاتێکی تەواو خراپ لە بوارەکانی مافی مرۆڤ دادەنرێت.\n➕ ئەم بابەتە لەلایەن: (هاوڕێ باخەوان)ەوە لە: Oct 9 2018 1:55PM تۆمارکراوە\n👁 ئەم بابەتە 1,535 جار بینراوە


دانا هەڵەبجەیی - 6-06-2019 - 2367 جار خوێندراوەتەوە\nشەڕ ئەو کارەساتەیە کە دو سەرۆک هەڵی ئەگرسێنن، و میللەتیش جێبەجی ئەکات. هەر وەک ئەو دو فیلەن کە زۆران ئەگرن و میللەتیش وەک ئەو چیمەنەیە کە لەسەری تەپاوتلێ ئەکەن. لە کۆتاییدا دوو فیلەکە هەڵئەسنەوە، بەڵام چیمەنەکە وێران و ژێرپێ و لەقە ئەکەوێت.\nیەکێتی و پارتی دو هێزی سیاسی و سەربازی، ئیداری، ڕێکخراوەیین کە قەڵەمڕەوەی دەسەڵاتیان دیاریکراوە لە پانتاییەکی دیاریکراوی زەویدا.\nئەم دوو هێزە لە جەلالی و مەلاییەوە تا ئێستا بە دەیان کێرفی بەرز و نزم، شەڕ و ئاشتی، ململانێ و دەست لە ملاندا تێپەڕیون.\nمێژوییەک و ئەزمونێکی مارانگەستەیان لە پێکەوەیی و پێکدادان هەیە.\nلە ماوەی ئەم شەش مانگەی سەروبەندی سازدانی حکومەتی نوێی هەرێمدا، کۆمەڵیک گەمە و گێژاو، کۆبوونەوە و تاکبوونە و نزیک و دوربونەوەیان سازدا، هەرچەند لە پێش جەژندا کار گەیشتە ناپاکاندن و کەو ئاسا لەدژ یەکتر خوێندن، بەڵام باش بوو بە بروسکەیەک شەڕی فەڕمی وەستێنرا،،.\nبە داخەوە میدیای نافەرمی و سۆسیالمیدیای سێبەر و هەندێ بالۆرەنووس، لە دنە و دانڕۆ کردن بەردەوامن، تەنانەت سینارێۆ و نواندنێکی بێتامانەشی تێکەوتووە.\nئەمانە نانیان لە تەنووری شەڕ و براکۆوژیدایە، جگە لە شەڕانگێزی و دەردە دەرونی، هیچی دیکە لە کۆڵ و کەماڵیاندا نییە.\nئەم پەتاییەی کە ئاسمانێک لە سوکایەتی و بنمیچێک لە بێ ڕێزی، کە هەموو سەرزەوی کوردستانی تەنیوە، هاوڵاتی کوردی بێ میزاج و مروەت کردووە،. بازاڕ بووەتە بازاڕی دەمشڕ و دەمەوەران، کاڵای بێ بەهای تەنگ ئەندیشەیان و کوڵ ئاوەزان، خراوتە سەر شۆستەکان و بواری بە پیادە نەهێشتووە هەنگاوێک هەڵنێت.\nدو بڕیاری چارەساز هەیە لەم کاتەدا ڕەوایە بدرێت؛\nیەکەم: هاوڵاتی و ئەندامانی هێزە سیاسییەکان فریوی شڵپوهۆڕی میدیا و سۆسیالمیدیای نابەرپرس و دەم هەراش نەخۆن. ئەمانە بڕیار و برەوەتی سیاسی نادەن.\nدوەم: سەرکردە و سیاسییە بەرپرسەکان و ژیرمەندان، بە ڕێگای دیالۆگ و ئاشتی و تەبایی، بە شێنەیی چارە و دەرمانی ئەم دۆخە بیمارە بکەن، دور لە کۆڵنج و کەج و کوڕی میدیاکان.\nئەم هەموو بێژەر و میوانە ڕەزا قورسانەی کە دەیان ساڵە دوبارە ئەیانبینین و ئەیڵینەوە و ئەیجوێننەوە، جگە لە فشاری دەرونی و بێ ئومێدی، یەک شتیان بۆ هاوڵاتی و هێزەکان زیاد نەکردوە.\nکەواتە گەرکە بەر لە بازاڕی ئەوان بگیرێت و لێپرسراوانیش دڵنیایی بدەنە خەڵک کە ئەوان لە ململانێ و کۆنکرێنسی سیاسیدان، نەک دوژمنایەتی و شەڕە هێز و خێڵ و دەسەڵات.\nلە 10/6/2019 لە هەولێر بۆنەسازی دەست بەکاربوونی سەرۆکی هەرێمی نوێی کوردستانە، و بانگهێشتی فەرمی سەرۆک کۆماری عێراق، هەنگاوێکی سەرەتایی تیمارسازە، بەشداری کاک بەرهەم و پێشوازی ئەو لە لایەن کاک مەسعودەوە، پیرۆزکردنی ئەرکە نوێیەکەی کاک نێچیروان، بمانەوێت و نەمانەوێت چوونە ناو قۆناغێکی تازە و دەست خستنە ناو دەستی ئاشتی و پێکەوەییە.\nئەگەر سەرۆکی کۆمار و سەرۆکی نوێی هەرێم، کە کۆمەڵیک ئەرک و ماف و لێپرسراوییەتی گرنگ و مێژووییان لەسەرە، بتوانن ئەم بێچارەییە تێپەڕینن و دەسپێشخەری کۆتایی هێنان بن بەم قۆناغە، ئەوا ئازایەتییەکە بۆ ئەوەیان ئەگەڕیتەوە زیاتر لێبوردە و لێپرسراوانە ساردییەکەی نیوان یەکێتی و پارتی گەرم بکاتەوە.\nئیتر کاتی ئەوە هاتووە ئەو میللەتە لەوە زیاتر نەکەوێتە ژێرپێوە، لەم دۆخە تەمومژاوییەی ڕۆژهەڵاتی ناوین، با ئەو هەرێمە خۆی توشی هیچ شەڕیکی ماڵسوتاندن نەکات،،،.\nهەر کەس و لایەنێک میللەتەکەمان بگەیەنێتە کەناری ئارام و ئاشتی و ئاسودەیی، شەڕ و پێکدادان و ڕق و کینە لە کۆڵ هەرێم بکاتەوە، شایانی دەستخۆشییە لەم کاتەدا، بابەتی نادادپەروەری و گەندەڵیش هیچی کەمتر لە شەڕی وێرانکاری، ئەویش ئەبێت قەلاچۆ بکرێت، ئیتر بە خۆشی بێت یا بە ترشی.


نەخشەبەردێکی زەردەشتی لە دهۆک دەدۆزرێتەوە\n”مێژووەكەی بۆ دەوروبەری سێ هەزار ساڵ لەمەوبەر دەگەڕێتەوە“\nسارا سەردار 26/12/2020 - 16:34 ڕاپۆرت\nلە ئەنجامی كنەكارییەكی شوێنەواریی هاوبەشی نێوان بەڕێوەبەرایەتیی شوێنەواری دهۆک و تیمێکی شوێنەوارناسی زانکۆی تۆبینگنی ئەڵمانی، نەخشەبەردێکی شوێنەواری دۆزراوەتەوە، کە مێژووەکەی بۆ نزیکەی سێ هەزار ساڵ پێش زایین دەگەڕێتەوە.\nئەم نەخشەبەردە، کە لە کارێکی رووپێوی، لە درێژەی (پرۆژەی رووپێوی شوێنەواری کەنارەکانی رووباری خاپوور (EHAS)، لە گوندی گەرماڤای ناوچەی سێمێل لە رۆژئاوای شاری دهۆک دۆزراوەتەوە، وێنەی پیاوێکی ئایینی، یان پاشایەک، کە لەسەر ئایینی زەردەشتی بووە، لەسەری هەڵکەندراوە.\nئەم بەردە مێژووییە، کە درێژییەکەی نزیکەی یەک مەتر و ٩ سانتیمەتر دەبێت و پانییەکەی (٥٤) سانتی مەترە و لە جۆری بەردی (کلس)ە، بە یەکێک لە دەگمەنترین شوێنەوارە دۆزراوەکان دادەنرێت، کە تا ئێستا شوێنەوارێکی لەم شێوەیە نەدۆزراوەتە.\nبەڕێوەبەری شوێنەواری دهۆک، دکتۆر حەسەن ئەحمەد قاسم، لە لێدوانێكی تایبەت بە (باسنیوز) گوتی: ”ئەم بەردە لە ساڵی ٢٠١٦، لە درێژەی چالاکییەکانمان لەگەڵ زانکۆی توبنگنی ئەڵمانی، لە کاتی رووپێوی، لە گوندی گەرماڤەی نزیک سمێل دۆزراوەتەوە و ئەمساڵ کاری پشکنین و توێژینەوەی بۆ کراوە، کە بەپێی خوێندنەوەکانمان، ئەم شوێنەوارە نەخشەبەردێکە، کە مێژووی بۆ هەزارەی یەکەمی پێش زایین دەگەڕێتەوە، وێنەی مۆغ یان پاشایەکی زەردەشتیی لەسەرە، ئەمەش بەهۆی جلوبەرگ و شێوازی راوەستانییەوە دیارە، تایبەتە بە کاری ئایینیی مۆغێکی زەردەشتی“.\nبەپێی گوتەی بەڕێوەبەرایەتیی شوێنەواری دهۆک، ئەمە یەکەم جار نییە، کە شوێنەوارێکی تایبەت بە ئایینی زەردەشتی لەو ناوچەیە دەدۆزرێتەوە، بەڵکوو پێشتریش بەهۆی ئەنجامدانی کاری هەڵکۆڵین و کاری رووپێوی لە هەمان شوێن و شوێنەکانی دیکە، چەندین شوێنەواری دیکەی ئەم ئایینە لە ماڵەپەڕە شوێنەوارییەکانی پارێزگای دهۆک دۆزراونەتەوە و بە فەرمی لەناو لیستی شوێنەواری هەرێمی کوردستان تۆمار کراون.\nد.حەسەن زیاتر گوتی: ”هەبوون و بڵاوبوونەوەی ئایینی زەردەشتی لە ناوچە جیاوازەکانی پارێزگای دهۆک، بابەتێکی حاشاهەڵنەگرە، بەڵگەش بۆ ئەم بابەتە، هەبوونی چەندین پەرستگە و ئاتەشکەدە و شوێنەواری تایبەت بەم ئایینە کوردییەیه. هەر بەپێی دوایین دۆزینەوەش، ئەگەری زۆرە شوێنی دۆزینەوەی ئەم نەخشەبەردە شوێنێکی ئایینیی وەک پەرستگە یان تەلارێك بێت، تایبەت بەم ئایینە“.\nبە گوتەی بەڕێوەبەری شوێنەواری دهۆک: ”هەندێ جار بڵاوکردنەوەی راستییەکان وەک خۆی دەبێتە هۆی دروستبوونی ناڕەزایی لە لایەن شوێنەوارناس و بەرپرسە شوێنەوارییەکانی عەرەب، چونکە ئەوان پێیان وایە، شوێنەوارە دۆزراوەکانی ناو هەرێمی کوردستان، دەبێت بە ناوی دەسەڵاتداری و سەردەمی پاشا ئاشوورییەکان بڵاو بکرێنەوە، بەڵام ئەمە بابەتێکە دوورە لە راستی و کاتێک بەپێی توێژینە و لێکۆڵینەوە دەردەکەوێت، کە شوێنەوارێک تایبەت بە دەسەڵاتداری کوردە، یان نەخشێکی کوردیی پێوەیە، پێویستە وەک خۆی، واتا وەک موڵکێکی مێژوویی یان شوێنەوارێکی کوردی بناسرێت. دۆزینەوەی شوێنەواری بەجێماوە لە نموونەی ئەم پارچە بەردە، نیشانەی فراوانی و بڵاوبوونەوەی ئایینی زەردەشتییە لەو سەردەمەدا لە هەموو ناوچەکانی کوردستان، کە بەڵگەی حاشاهەڵنەگری فرەئایینی و پێکەوەژیانە لە کوردستان.


به‌رنامه‌ی هه‌له‌و واشـنتـۆن: هه‌ڵبژاردنه‌كانی مانگی ئاینده‌ی كۆنگرێسـی ئه‌مریكا\nی مانگی ده ١٣, ٢٠٠٦\nله 7 ی مانگی یانزه‌دا هه‌ڵبژاردنی ناوه‌ڕاستی خولی كۆنگرێسی ئه‌مریكی ده‌كرێت، وه بۆیه پـێی ده‌گوترێت ناوه‌ڕاستی خول چونكه ده‌كه‌وێته ناوه‌ڕاستی ماوه‌ی سه‌رۆكایه‌تی سه‌رۆكی ئه‌مریكیـیه‌وه. له‌و هه‌ڵبژاردنه‌دا 435 ئه‌ندامی ئه‌نجومه‌نی نوێنه‌ران و یه‌ك له‌سه‌ر سـێـی ئه‌ندامانی ئه‌نجومه‌نی سـێـنات له لایه‌ن ده‌نگده‌ره ئه‌مریـكایـیه‌كانه‌وه هه‌ڵده‌بژێرێن.\nله هه‌ڵبژاردنه‌كانی ئه‌مسـاڵیشـدا بابه‌ته‌كانی سـیاسه‌تی ده‌ره‌وه وه‌ك شه‌ڕی عێراق و چۆنێتی به‌ره‌نگاربوونه‌وه‌ی تیرۆر و قه‌یرانی ناوه‌كی هه‌ریه‌ك له ئێران و كۆریای باكور، وه مه‌سه‌له ناوخۆیـیه‌كانیش وه‌ك سـیسـتمی باج و زیادبوونی بـێـكاری و گرانی بازاڕ و هه‌روه‌ها ئابڕوچوونه‌كه‌ی ئه‌م دوایـیانه‌ی مارك فولی ئه‌ندامی كۆنگرێسی سه‌ر به كۆماریـیه‌كان بوونه‌ته مه‌سه‌له‌ی مشـتومڕی نێوان كۆماری و دیموكراته‌كان، وه بانگه‌شه‌ی هه‌ڵبژاردنی پـێوه ده‌كه‌ن.\nبۆ گفتوگۆكردن له‌سه‌ر ئه‌م بابه‌ته هاوكارمان موعته‌به‌ر شیروانی له میانه‌ی به‌رنامه‌ی هه‌له‌و واشـنتۆنی ئه‌م هه‌فته‌یه‌دا میوانداری دكتۆر نه‌جمه‌دین كه‌ریم سه‌رۆكی ئه‌نسـتـتیوتی كوردی له واشـنتۆنی كردووه.


"مه‌كگورك و سوله‌یمانی عێراق به‌ره‌و دابه‌شبوون ده‌به‌ن"\nبرێت مه‌كگورك - قاسم سوله‌یمانی\nكوتله‌كه‌ی برێت مه‌كگورك، تایه‌فه‌گه‌ری وه‌لاناوه و ده‌یه‌وێت كورد و شیعه و سووننه له ژێر ناوی "اصلاح" كۆبكاته‌وه و به‌ره‌یه‌كی "نیشتمانی" درووست بكات، كه به گوێره‌ی گۆڤاره‌كه 145 كورسییه.\nهه‌رچی كوتله‌كه‌ی قاسم سوله‌یمانییه، به "البناء - بیناتنان" ناوده‌برێت، نزیكه‌ی 109 كورسی ده‌بێت، ئه‌وه‌ش زۆرینه‌ی په‌رله‌مان نییه و ناتوانن هه‌ڵبژاردنی سه‌رۆك كۆمار و سه‌رۆك وه‌زیران له به‌رژه‌وه‌ندی خۆیان یه‌كلا بكه‌نه‌وه.\nعه‌بادی سه‌رۆك وه‌زیرانی كاربه‌ڕێكه‌ری عێراق، له رێگه‌ی لادانی سه‌رۆكی ده‌سته‌ی حه‌شدی شه‌عبی، كه "پیاوی ئێران"ـه توانیویه‌تی پاڵپشتی ئه‌مه‌ریكییه‌كان بۆ وه‌رگرتنه‌وه‌ی ویلایه‌تی دووه‌م به‌ده‌ستبهێنێت، له‌گه‌ڵ ئه‌وه‌شدا به‌ڵێنی داوه پابه‌ندی سزاكانی سه‌ر ئێران بێت، كه له‌لایه‌ن ئه‌مه‌ریكاوه خراوه‌ته سه‌ری، بۆ ئه‌و مه‌به‌سته بانكه‌كانیشی ئاگاداركردووه‌ته‌وه به دۆلار مامه‌ڵه له‌گه‌ڵ ئێران نه‌كه‌ن.\nدوای ئه‌و رێكارانه‌ی عه‌بادی به‌رامبه‌ر به تاران، ئه‌و به‌رپرسه عێراقییانه‌ی كه ئێران به هاوپه‌یمانی سه‌رۆكی خۆیان وه‌سف ده‌كه‌ن، نیگه‌رانیان پێوه‌دیاره و ناڕه‌زایی خۆیان ده‌ربڕیوه، باس له‌وه ده‌كه‌ن ئێران یه‌كه‌م وڵات بوو دوای هاتنی داعش و نزیكبوونه‌وه‌ی له به‌غدای پایته‌خت، هاوكاری كردن، ئێستاش خاوه‌ن هۆتێله‌كان له نه‌جه‌ف باس له ره‌وشی سه‌ختی خۆیان ده‌كه‌ن و ده‌ڵێن: "دوای سزاكان هیچ میوانێك نه‌هاتووه‌ته نه‌جه‌ف و شوێنی مانه‌وه‌ی له‌لای ئه‌وان نه‌گرتووه"، كه پێشتر به‌هۆی سه‌ردانی شیعه‌كانی ئێران بۆ مه‌زاره‌كان له نه‌جه‌ف، شوێنی مانه‌وه و هۆتێل به‌رنه‌ده‌كه‌وت.


دادگای بەریتانیا ٢٠ ساڵ زیندانی بەسەر کوردێکدا سەپاند\nدوای دەنگدانەوەیەكی بەربڵاو و چەندین دانیشتنی داداگا لەمەڕ كەیسی كوشتن و پارچەپارچەكردنی جەستەی ژنێكی تەمەن ٣٢ساڵ، ڕۆژی ٧ی نیسان، دەستەی دادوەران بەكۆی دەنگ سزای زیندانی هەتاهەتای و لانیكەم ٢٠ساڵیان سەپاند، بەسەر (ئە.م) تەمەن٢٤ ساڵ كە كوردێكی باكوری عێڕاقە.\n(ئە.م) دوای ئەوەی لەشەوێكدا دەكەوێتە دوای (لۆرین كۆكس)ی تەمەن ٣٢ساڵ، كاتێك لەدەرەوە بووە ب ۆبەسەر بردنی پشوی هەفتە لەسێپتەمەری ٢٠٢٠ دیار نامێنێت. لەسەر کوشتن و بێ سەروشوێن بونی لێكۆڵینەوەكانی پۆلیس، لەگەڵ كوردێك دەستی پێكردو دواتر ئاشكرا بوو، كە كوژراوەو بەشێک لە جەستەی لە کۆڵانێکی نزیك ئەو ئەو شوقەی تێدا كوژراوە خرابوە نێو تەنەكەی خۆڵەوە. پاشماوەی پارچەكانی دیكەی جەستەشی، لەدووری ٩كیلۆمەتر لەشاری ئێکسێتەر و لەناوچەكی دارستان شاردرابۆوە.\n(ئە.م) كەپەناخوازێكی شكستخواردوی خەڵكی هەرێمی كوردستانە، نكۆڵی لەكوشتنی ئەو ژنە كردوە، بەڵام دانی بەوەدا ناوە كەدوای ئەوەی ئەو ژنە ماددەی هۆشبەری بەكارهێناوەو بڕێكی زۆر كحولی خواردۆتەوە، پاشان سێكسیان پێكەوە كردوە، دواتر ئەو ژنە كەناوی (لۆرین كۆكس)ە گیانی لەدەستداوە.\nبەپێی گێڕانەوەكانی بۆ دادگا دەڵێ; تەنها ئەوەم لەیادە كەوەك كابوسێك وابوو، كاتێك بینیویەتی ئەو ژنە مردوە. دەڵێ هەستم كرد جەستەی زۆر سارد بوو، بۆیە منیش ڕام كێشایە سەر تەختەی نوستنەكەم، هەرچەندە دەمزانی گیانی لەدەستداوە، بەڵام گوتم ڕەنگە بەخەبەر بێیتەوە.\nلەدرێژەی گێڕانەوەكانی دەڵێ، توشی شۆك بوە نەیزانیوە چی بكات بۆیە چەند ڕۆژیك لاشەكەی لەژورەكەیدا هێشتۆتەوە پاشان كردویەتی بە حەوت پارچە بۆ ئەوەی بتوانێت بەئاسانی پارچەكانی جەستەی بشارێتەوە لەچەند شوێنێك و ناو دارستانێكی نزیك شاری ئێکسێتەر.\nدۆكتۆرو پسپۆڕەكانی لێكۆڵینەوەی جەستە، نەیان توانیوە هۆكاری مردنی ئەو ژنە پشت ڕاست بكەنەوە، بەهۆی ئەو ماوە درێژەی لەنێوان مردن و دیارنەمانی ئەندامەكانی جەستەیدا هەبوە\n(ئە.م) كەدانیشتوی دارتماوس، بووە لە ستۆک ئۆن ترێنت، بەكۆی بڕیاری دەستەی سوێندخۆران، لە دادگای ئێکستەر کراون، بە تاوانی کوشتن و دەستدرێژێژی و پارچەپارچەكردنی جەستەی ئەو خانمە ئینگلیزە تاوانبار ناسێندرا، دوای ئەوەی خۆی دانی نابە شاردنەوەی پارچەكانی جەستەیی قوربانیەكەو بەخاکسپاردنی بەشێوەیەكی نایاسا.\nدادوەر گارنهام دەڵێ: کەپێویستە بەلایەنی کەمەوە 20 ساڵ لە زیندان دا بمێنێتەوە.\n(ئە.م) پێش ئەوەی لاشەی خاتوو (کۆکس) لەت لەت بكات، جەستەكەی لەژێر تەختەی نوستنەكەی بۆماوەی یەك هەفتە هێشتبۆوە وەك لەكامێراكانی چاودێری تۆمار كراوە، مەنگوڕی دوای هەفتەیەك لەفرۆشگاكان، پێداویستی تایبەت وەدەست دەخات، بۆ ئەوەی بتوانێت لاشەكەی پارچەپارچە بكات و بەئاسانی بیشارێتەوە.\nلە کاتی خوێندنەوەی سزادانەكەدا، دادوەر، بەمەنگوڕی گوت: تۆ کۆتاییت بەژیانی ژنێکی گەنج و چالاك و زیرەك هێناوەو هەموو ژیانت لێ سەندۆتەوە.\nئەو گوتی: تۆ كەسێكی ترسنۆکیت لەوەی، نەت ویستوە ڕاپۆرتی مردنی ئەو خانمە بدەیت بەپۆلیس و هەوڵت داوە بۆ شاردنەوەی بەڵگەی تاوانەكەت، كەئەمەش خزمەتی تۆی نەكردوەو بۆتە هۆی ئازارو زیانی زۆر بەخێزان و هاوڕێكانی خانمە كۆكس.\nخێزانی خاتوو کۆکس، هەشت ڕۆژ، بەهیوای گەڕانەوەو چاوەڕوانی بێ ئاکامیان چەشتوە، لەکاتێکدا تۆ لەسەر جێگاکەت دانشتبوییت و بڕیارت داوە، چۆن و بە باشترین شێوە، خۆت دەربازبكەیت لەبەرپرسیارێتی تاوانەكەت.\nبەپێی ئاماژە پێدانی دادوەرەكە دەڵێ، ڤیدیۆیەک کە (ئە.م) خۆی دروستی كردوەو بڵاوی كردۆتەوە چەندكاتژمێرێك دوای كوشتنەكە وانیشان دەدات تاونبار گوێ بۆ مۆسیقا دەگرێت و دوكەڵی نێرگەلە بەبا دەدات بەشێوەیەک هیچ ڕووی نەدابێت و زۆر هێمن و لەسەرخۆیە.\n ئیلیس فالۆ، هاوبەشی خاتوو کۆکس، لە لێدوانێكیدا لەدوای بڕیاری دادگا وتی "دڵی شکاوە، هەرگیز چاک نابێتەوە. ئەو ژنە ئەوەشی وت: هیچ شتێک ئەو ئازارە ڕاناگریت کە هەست دەکەم خۆشەویستەكەی ژیانم لە تەنیشت منەوە نییە.\n(ئە.م) كەكوردێكی عێڕاقییەو لەدیسەمبەری ٢٠١٨ شكستی هێناوە لەدواكاری مافی پەناخوازییەكەی و بڕیار بووە دیپۆرتی ووڵاتەكەی بكرابایەوە.\n داواکاری گشتی سیمۆن لاوس، (ئە.م) بەدرۆزنێکی لێزان و فریوودەر ناوبردوە بەوەی لەدوای کوشتنی خاتوو کۆکس، سیمکارتی لەتەلەفۆنەکەی بەکارهێناوە، بۆ ئەوەی وەها نیشاندانی بدات، كەهێشتا ئەو کچە لە ژیاندا ماوە، بەهۆیەشەوە پەیامی بۆ خێزان و هاوکار و هاوڕێکانی كۆكس ناردوە.\nوەزارەتی ناوخۆی بەریتانیا دەربارەی ئەو کەیسە دەڵێن " ئەو کەسانەی بیانین و هەڵدەستن بەئەنجامدانی تاوانی پیس و ناپەسەند، ئێمە میوانداریان ناكەین و بێ هیچ گومانێک لەسەر ئێمە پێویستە دیپۆرتیان بكەینەوە.\nوتەبێژێک لەوەزارەتی ناوخۆ دەڵێت " ئەولەویەتی لەپێشینەیان هەمیشە پاراستنی خەڵكی گشتی بەریتانیا دەبێت و سەلامەتی ئەوان گرینگترە لەهەموو شتێك. ووتەبێژەكە ئاماژەی بەوەشداوە، كە چاکسازی لەسیستەمی پەنابەریدا دەكرێت و ئەوكات گەڕاندنەوەی پەناخوازانی شکستخواردو بۆ ئەوان ئاسانتر دەبێت، ئەوانەی کەمافی مانەوەیان لەبەریتانیا نییە.